Search is not available for this dataset
url
stringlengths 21
288
| text
stringlengths 1
1.35M
|
|---|---|
https://www.akureyri.is/is/frettir/siddegis-og-kvoldstundir-i-akureyrarkirkju-i-sumar
|
Síðdegis- og kvöldstundir í Akureyrarkirkju í sumar
Á hverju sumri koma tugir þúsunda ferðamanna í Akureyrarkirkju. Kirkjan hefur verið opin til klukkan 17 á daginn yfir sumarið en frá 1. júní verður boðið upp á aukna þjónustu við ferðafólk og alla þá sem hennar vilja njóta. Séra Jóna Lísa Þorsteinsdóttir mun annast þessa þjónustu og verður til staðar í kirkjunni alla mánudaga, þriðjudaga og fimmtudaga frá klukkan 17 til 22 og á föstudögum til klukkan 23.30. Einnig verður prestur á staðnum þrjá laugardaga í júlí og ágúst en viðvera á sunnudögum verður auglýst síðar.
Síðdegis- og kvöldstundirnar verða rammaðar inn af kyrrð, bænastundum, hugleiðingu, samtali og tónlist, að sögn Jónu Lísu. Á föstudögum klukkan 22 er viðstöddum boðið að þiggja altarissakramenti. Bænakarfa verður í anddyri kirkjunnar og lesefni fyrir þá sem vilja tylla sér og lesa eitthvað uppbyggilegt, huggandi eða gleðjandi. Allir eru hjartanlega velkomnir og vilja prestarnir hvetja bæjarbúa til að nýta sér þessa þjónustu ekki síður en ferðamenn og eiga í kirkjunni hljóða stund, kveikja á kerti, tala við Guð og hvíla sig á skarkala heimsins.
,,Við trúum því að með því að bæta þessari síðdegis- og kvöldþjónustu við yfir sumarmánuðina sé verið að mæta þörf sem er fyrir hendi og vonum að sem flestir nýti sér þjónustuna," segir Jóna Lísa. Hún mun hafa skrifstofu á Sigurhæðum og verða þar til viðtals alla virka daga milli klukkan 15 og 17 og eftir samkomulagi.
|
https://www.akureyri.is/is/frettir/samfylking-og-sjalfstaedisflokkur-mynda-meirihluta
|
Samfylking og Sjálfstæðisflokkur mynda meirihluta
Oddvitar Samfylkingar og Sjálfstæðisflokks á Akureyri, Hermann Jón Tómasson og Kristján Þór Júlíusson, tilkynntu á Ráðhústorgi í dag að samkomulag hefði náðst um meirihlutasamstarf flokkanna í bæjarstjórn Akureyrar. Málefnasamningur flokkanna verður kynntur í næstu viku.
Sjálfstæðisflokkur mun tilnefna bæjarstjóra til næstu þriggja ára og Samfylkingin fjórða ár kjörtímabilsins. Forseti bæjarstjórnar næstu fjögur árin kemur úr röðum Sjálfstæðismanna en formaður bæjarráðs til þriggja ára úr röðum Samfylkingar.
Kristján Þór Júlíusson og Hermann Jón Tómasson í blíðskaparveðri á Ráðhústorgi í dag.
|
https://www.akureyri.is/is/frettir/ef-thu-giftist-ndash-brudkaupssidir-fyrr-og-nu
|
Ef þú giftist – Brúðkaupssiðir fyrr og nú
Laugardaginn 3. júní kl. 15.00 verður sumarsýning Minjasafnsins á Akureyri formlega opnuð. Margrét Hallgrímsdóttir, þjóðminjavörður, flytur ávarp og Bryndís Schram opnar sýninguna.
Ef þú giftist fjallar um brúðkaup og brúðkaupssiði í gegnum tíðina.
Efni sýningarinnar byggir á brúðkaupssýningunni Í eina sæng, íslenskir brúðkaupssiðir, sem sett var upp í Bogasal Þjóðminjasafns Íslands árið 2004, og er sýningin í sumar samvinnuverkefni safnanna beggja. Fjallað er um trúlofunar- og brúðkaupssiði fyrr og nú, veislur, gjafir og klæðnað, og einnig ungbarnaumönnun. Þjóðminjasafnið lánar nokkra gamla fáséða gripi á sýninguna. Þeirra á meðal er úrfesti úr hári Ingibjargar Einarsdóttur, eiginkonu Jóns Sigurðssonar, og trafaöskjur úr spæni með áletruninni: Ég elska þig, sem mun vera elsta svohljóðandi áletrun sem til er.
Fleiri söfn hafa lánað gripi og skjöl á sýninguna, en einnig eru sýndir margir munir úr eigu Minjasafnsins á Akureyri. Þá hafa margir einstaklingar lánað persónulega muni frá eigin hjónavígslum eða úr fjölskyldunni. Af þeim má nefna skáp úr búi sr. Jónasar Jónassonar og Þórunnar Stefánsdóttur á Hrafnagili, sem notaður var við hjónavígslur, og yngri muni, svo sem brúðargjafir frá síðustu áratugum.
Á sýningunni er fjöldi ljósmynda úr eigu Minjasafnsins og starfandi ljósmyndara á Akureyri, sem sýna vel þróun klæðnaðar og ljósmyndahefðar frá því á seinni hluta 19. aldar fram til dagsins í dag. Loks hafa nokkur fyrirtæki lánað gripi, eða látið í té vinninga í leiknum Heppin/n í ástum, sem fram fer í sumar. Leikurinn fer þannig fram að nöfn þeirra sem leigja Minjasafnskirkjuna eða Laufáskirkju til athafna í ár verða sett í pott, og við sýningarlok 15. september verður dregið um nokkra veglega vinninga. Sýningin er opin á opnunartíma safnsins alla daga milli 10.00 og 17.00.
Í tengslum við sýninguna verður boðið upp á sérstaka ástarsöngvöku í Minjasafnskirkjunni, 25. júní kl 17.00 og 26. ágúst kl. 20.30. Þá flytja Íris Ólöf Sigurjónsdóttir og Hjörleifur Hjartarson lög um ástina í ýmsum myndum. Auk þess mun Guðrún Harðardóttir sérfræðingur á Þjóðminjasafni Íslands flytja erindi í Laufási þann 29. júní kl 20.30. Erindið fjallar um Brúðarhúsið í gamla bænum, þar sem brúðir skrýddust áður en þær gengu til kirkju, en í Brúðarhúsinu er einnig að finna elstu viði sem nú eru varðveittir í Laufásbænum.
|
https://www.akureyri.is/is/frettir/hjolad-fyrir-velferd-barna-2006
|
Hjólað fyrir velferð barna 2006
Bjarki Birgisson og Gyða Rós Bragadóttir eru að hjóla hringinn í kringum Ísland í þágu Velferðarsjóðs barna undir kjörorðinu "Hjólað fyrir velferð barna 2006".
Þau eru um það bil hálfnuð á leið sinni og mættu í blíðskaparveðri á Ráðhústorgið kl. 13.30 í dag þar sem bæjarbúar voru hvattir til að mæta og taka á móti þeim.
Fyrir um ári gekk Bjarki Birgisson hringinn í kringum landið undir kjörorðinu haltur leiðir blindan. Verkefnið gekk mjög vel og vakti mikla athygli almennings. Í framhaldinu vildi Bjarki halda áfram að koma þörfum málum á framfæri við þjóðina og á vordögum ársins 2006 ákvað hann að láta slag standa og hjóla hringinn í kringum Ísland. Fékk hann Gyðu Rós Bragadóttur í lið með sér til að framkvæma þetta verkefni og hófst hjólreiðartúrinn um miðjan maí.
Velferðasjóður barna tekur þátt í verkefninu með Ingibjörgu Pálmadóttur fyrrverandi Heilbrigðisráðherra í broddi fylkingar.
Lesa má um átakið á heimasíðu Bjarka: http://bjarki.is/newpage.php?page=ummig&idsublink=77
|
https://www.akureyri.is/is/frettir/vorhatidir-leikskolanna
|
Vorhátíðir leikskólanna
Á flestum leikskólum á Akureyri er staðið fyrir vorhátíðum þar sem afrakstur vetrarins er sýndur og listaverk barnannna eru hengd upp. Þá standa foreldrafélögin oft fyrir því að grilla fyrir börnin og aðstandendur þeirra. Leikskólarnir bjóða uppá alls kyns afþreyingu á slíkum vorhátíðum þar sem börnin skemmta sér meðal annars í hoppukastala, á trampolíni og við alls kyns leiki og söng. Slökkvilið Akureyrar hefur einnig mætt á slíkar hátíðir til þess að leyfa börnunum að sjá slökkviliðsbílinn og útbúnað slökkviliðsmannanna.
Þessar myndir eru teknar á leikskólanum Tröllaborgum, föstudaginn 2. júní 2006.
|
https://www.akureyri.is/is/frettir/sterk-stada-leikfelags-akureyrar
|
Sterk staða Leikfélags Akureyrar
LA hefur aldrei hlotið fleiri tilnefningar til Íslensku leiklistarverðlaunanna, Grímunnar, en nú í ár. Sýningar leikhússins hlutu 8 tilnefningar og þar á meðal í öllum helstu flokkum verðlaunanna.
Leiklistarsamband Íslands, regnhlífasamtök sviðslista á Íslandi, stendur fyrir Grímunni sem er uppskeruhátíð leiklistarinnar í lok leikársins. Á hátíðinni eru sviðsverk og útvarpsverk verðlaunuð og listamönnum veittar viðurkenningar fyrir framúrskarandi árangur í sviðslistum á liðnu leikári.
Í hverjum flokki eru fimm sýningar tilnefndar af þeim rúmlega sextíu sem til greina koma. Allar atvinnuuppsetningar sem frumsýndar voru hér á landi koma til greina. Verðlaunin verða svo afhent við hátíðlega athöfn í Borgarleikhúsinu þann 16. júní en bein útsending verður frá athöfninni í Sjónvarpinu.
Tilnefningar Leikfélags Akureyrar eru eftirfarandi:
SÝNING ÁRSINS - Maríubjallan
LEIKSTJÓRI ÁRSINS - Jón Páll Eyjólfsson – Maríubjallan
LEIKMYND ÁRSINS - Halla Gunnarsdóttir – Maríubjallan
LEIKARI ÁRSINS - Þráinn Karlsson – Maríubjallan
LEIKKONA ÁRSINS - Maríanna Lúthersdóttir – Fullkomið brúðkaup
LÝSING ÁRSINS - Björn B. Guðmundsson – Maríubjallan
SÖNGVARI ÁRSINS - Andrea Gylfadóttir – Litla hryllingsbúðin
DANSHÖFUNDUR ÁRSINS - Ástrós Gunnarsdóttir – Litla hryllingsbúðin
ÁHORFENDASÝNING ÁRSINS: Sýningar LA sem til greina koma eru Fullkomið brúðkaup, Maríubjallan og Litla hryllingsbúðin. Í fyrra var Óliver valin sýning ársins að mati áhorfenda. Nú stendur yfir kosning um áhorfendasýningu þessa árs. Hægt er að kjósa og nálgast frekari upplýsingar á www.griman.is.
|
https://www.akureyri.is/is/frettir/songvaka-i-minjasafnskirkjunni-a-akureyri
|
Söngvaka í Minjasafnskirkjunni á Akureyri
Minjasafnið stendur fyrir 5 söngvökum í sumar og þar af tveimur ástarsöngvökum. Ástarsöngvökurnar eru haldnar í tengslum við sumarsýningu Minajsafnsins sem heitir Ef þú giftist – brúðkaupssiðir fyrr og nú.
Fyrsta söngvaka sumarsins verður haldin laugardaginn 10. júní kl. 20.30 í Minjasafnskirkjunni á Akureyri. Minjasafnið á Akureyri hefur boðið upp á söngvökur síðan 1994. Þær hafa vakið verðskuldaða athygli enda hvergi hægt að finna skemmtidagskrá af þessum toga. Í sérstakri en viðeigandi umgjörð Minjasafnskirkjunnar eru áheyrendur leiddir í söngferðalag í tali og tónum um íslenska tónlistarsögu frá miðöldum til okkar daga. Efnisskráin er afar fjölbreytt og spannar allt frá dróttkvæðum miðalda til söngva og þjóðlaga frá nítjándu og tuttugustu öld.
Fram að 20. öld er íslensk tónlistarsaga nær einvörðungu saga söngs, og sá söngur var nátengdur orðsins list sem ávallt hefur verið þungamiðja íslenskrar menningar. Öðruvísi gat tónlistin varla verið þ.e. lengst af voru nær engin hljóðfæri til í landinu. Efniviður til að smíða hljóðfæri var enginn til né heldur fjármunir til að kaupa þau. Ekki var heldur til stétt hefðarfólks sem í útlöndum hélt uppi hljómsveitum, hljóðfæraleikurum.
Flytjendur eru Þuríður Vilhjálmsdóttir og Þórarinn Hjartarson.
Aðgangseyrir er 1000 krónur.
|
https://www.akureyri.is/is/frettir/malefnasamningur-meirihlutaflokkanna
|
Málefnasamningur meirihlutaflokkanna
Bæjarfulltrúar Samfylkingar og Sjálfstæðisflokks boðuðu til blaðamannafundar í dag þar sem kynntur var málefnasamningur meirihlutans í bæjarstjórn Akureyrar kjörtímabilið 2006 - 2010. Samkomulagið er byggt á stefnuskrám flokkanna fyrir sveitarstjórnarkosningarnar 2006.
Bæjarstjóri fyrstu 3 árin verður frá Sjálfstæðisflokki en síðasta árið frá Samfylkingu. Forseti bæjarstjórnar verður frá Sjálfstæðisflokki. Formaður bæjarráðs fyrstu 3 árin verður frá Samfylkingu og síðasta árið frá Sjálfstæðisflokki.
Í málefnasamningi meirihlutaflokkanna kemur meðal annars fram ný nefndaskipan þar sem gert er ráð fyrir að jafnréttis- og fjölskyldunefnd ásamt áfengis- og vímuvarnarnefnd verði sameinaðar í fjölskylduráð sem einnig mun fara með tómstundamál; stofnuð verður ný nefnd, umhverfisnefnd, sem fer með sorpmál og málefni núverandi náttúruverndarnefndar; menningarmálanefnd verður lögð niður en menningarmál ásamt málefnum sem tilheyra kynningar- og markaðssetningu, atvinnumálum og ferðaþjónustu verða sett undir Akureyrarstofu. Stjórn Akureyrarstofu verður skipuð fimm fulltrúum bæjarstjórnar. Starfsemi og skipulag stofunnar verður nánar útfært í samvinnu við hagsmunaaðila á Akureyri.
Nýir bæjarfulltrúar meirihlutans á Akureyri. Talið frá vinstri: Helena Þuríður Karlsdóttir, Sigrún Stefánsdóttir og Hermann Jón Tómasson frá Samfylkingu og því næst frá Sjálfstæðisflokki, Kristján Þór Júlíusson, Sigrún Björk Jakobsdóttir, Elín Margrét Hallgrímsdóttir og Hjalti Jón Sveinsson.
Í málefnasamningnum eru skilgreind meginmarkmið meirihlutaflokkanna og tilgreindar helstu aðgerðir sem þeir eru sammála um að ráðist verði í í málaflokki hverrar fastanefndar. Aðgerðaáætlun fyrir framkvæmd samningsins verður unnin í september. Þar verða einstök verkefni skilgreind, tímasett, kostnaðarmetin og þeim forgangsraðað. Hér á eftir er tæpt á nokkrum áherslum málefnasamningsins.
Á sviði fjármála og stjórnsýslu er meginmarkmið flokkanna að stjórnsýsla bæjarins verði skilvirk og hagkvæm, að fjárhagur bæjarfélagsins verði traustur og að íbúar geti tekið þátt í stórum ákvörðunum. Íbúalýðræði verður aukið og þátttöku bæjarbúa í stórum ákvörðunum verður komið í skilgreindan farveg.
Leiðarljós meirihlutaflokkanna á sviði félags- og heilbrigðismála er að sveitarfélagið haldi fast við þá stefnu sína að taka við verkefnum frá ríkinu svo að ákvarðanir um þjónustu séu teknar sem næst þeim sem hennar eiga að njóta.
Á sviði skólamála verður stutt dyggilega við þróunarstarf í leik- og grunnskólum á forsendum hvers skóla fyrir sig. Unnið verður að auknu samstarfi við kennaradeild og skólaþróunarsvið Háskólans á Akureyri til að efla þróunarstarf í skólum bæjarins. Lögð verður áherslu á endurmenntun starfsfólks og ráðgjöf til þess.
Stefnt er að því að ávallt séu til óbyggðar lóðir fyrir ólíkar gerðir íbúðar-, þjónustu- og iðnaðarhúsa. Í boði séu íbúðarlóðir á mismunandi stöðum í bænum. Skipulag íbúðahverfa á að miðast við þarfir fjölskyldunnar með því að lögð sé áhersla á gæði umhverfis, öryggi og greiðan aðgang að hverfisþjónustu og útivistar- og leiksvæðum. Óskað verður eftir samvinnu við Hörgárbyggð um vinnu við samræmingu skipulags á mörkum sveitarfélaganna við Lónið.
Umhverfismál heyra undir nýja nefnd, umhverfisnefnd, sem fjallar um málefni sem náttúruverndarnefnd hafði áður til meðferðar auk sorpmála. Leiðarljós Staðardagskrár 21 um sjálfbært samfélag verða jafnframt leiðarljós umhverfisnefndar. Stefnt er að því að bæjarbúar geti notið náttúrulegs umhverfis m.a. á verndarsvæðum á Glerárdal og í Krossanesborgum og að atvinnulífið verði í sátt við umhverfið. Akureyrarbær mun draga sig út úr Sorpsamlagi Eyjafjarðar b/s og stofna hlutafélag ásamt fyrirtækjum til að annast sorpförgun í bænum.
Oddvitar flokkanna á blaðamannafundinum í dag: Hermann Jón Tómasson og Kristján Þór Júlíusson.
Meginmarkmið í íþróttamálum er að skapa aðstæður og ýta undir verkefni sem hvetja fjölskyldur til hollrar hreyfingar og tómstunda. Byggt verður íþróttahús við Giljaskóla sem hentar bæði íþróttakennslu við skólann og sem framtíðarhúsnæði Fimleikafélags Akureyrar. Stefnt er að því að húsið verði tekið í notkun 2008.
Ný fastanefnd, fjölskylduráð, fjallar um mál sem áður heyrðu undir jafnréttis- og fjölskyldunefnd annarsvegar og áfengis- og vímuvarnanefnd hinsvegar auk þess sem fjölskylduráð fjallar um tómstundamál svo sem málefni félagsmiðstöðva fyrir ungt fólk. Meginmarkmið nefndarinnar felast í samþykktri jafnréttisstefnu og fjölskyldustefnu auk þeirrar stefnu að vinna gegn vímuefnanotkun ungmenna.
Markvisst verður unnið að lækkun leikskólagjalda á kjörtímabilinu. Akureyrarbær verður áfram með lægstu þjónustugjöldin í leik- og grunnskólum miðað við samkeppnissveitarfélög.
Málefni nýbúa fá aukið vægi innan bæjarkerfisins og verður markvisst reynt að mæta þörfum þessa hóps t.d. með aðgengi að túlkaþjónustu, íslenskunámi og kynningarefni á vegum sveitarfélagsins. Alþjóðastofa verður efld í þessu skyni.
Skattar verða lækkaðir á atvinnurekstur með lækkun holræsagjalds á árinu 2007. Til að bæta stöðu framleiðslufyrirtækja mun bæjarstjórn kalla eftir aðgerðum af hálfu ríkisvaldsins varðandi lækkun flutningskostnaðar.
Almenningssamgöngur verða gjaldfrjálsar frá árinu 2007, bæði hjá Strætisvögnum Akureyrar og í Hríseyjarferju. Akureyrarbær mun beita sér fyrir því að vinna við gerð Vaðlaheiðarganga hefjist strax á árinu 2007.
Unnið verður að því með samgönguráðuneyti að lengja flugbraut Akureyrarflugvallar og að þar verði útflutningsflughöfn. Í þessu samhengi þarf jafnframt að skoða hvort að Akureyrarbær geti tekið við rekstri flugvallarins.
Þetta eru nokkur þeirra verkefna sem hinn nýj meirihluti mun vinna að á kjörtímabilinu. Meginmarkmið samstarfsins er að vinna að öllum þeim verkefnum sem meirihlutaflokkarnir eru sammála um að séu til hagsbóta fyrir sveitarfélagið og íbúa þess.
Málefnasamninginn í heild sinni er að finna hér.
|
https://www.akureyri.is/is/frettir/fjolskyldusigling-med-huna-ii-a-sjomannadag
|
Fjölskyldusigling með Húna II á sjómannadag
Á sjómannadaginn, sunnudaginn 11. júní, mun Hollvinafélag Húna II bjóða uppá fjölskyldusiglingu á Pollinum. Farið verður frá Torfunefsbryggju við Kaupangsgil klukkan 13.00 og á hálftímafresti til klukkan 17.00.
Húni II er 130 tonna eikarbátur sem ber vitni um hagleik og handverk eyfirskra skipasmiða, en hann var smíðaður í skipasmíðastöð KEA á Akureyri 1963 rétt áður en smíði slíkra tréskipa var hætt. Húni II er eini óbreytti báturinn af þessari stærð sem til er á Íslandi. Í mars síðastliðnum færði Hollvinafélag Húna II Iðnaðarsafninu á Akureyri að gjöf þennan tæplega 26 metra langa bát, sem gerður var út til fiskveiða í 30 ár.
Þessi fjölskyldusigling er hluti af því að fræða fólk á öllum aldri um þennan merka grip sem Húni II er og er það ætlun Hollvinafélagsins að standa fyrir slíkum ferðum nokkrum sinnum á ári.
|
https://www.akureyri.is/is/frettir/sumarblida
|
Sumarblíða
Einstaklega gott veður er nú á Akureyri og Veðurstofa Íslands gerir ráð fyrir að veðrið næstu daga verði milt og gott hér norðan heiða.
Auðvelt verður að njóta sumarblíðunnar á Akureyri því spá fyrir helgina frá Veðurstofu Íslands hljómar svo: Austlægar áttir ríkjandi um helgina með besta veðrinu og hæsta hitastiginu á Norðurlandi. Annars staðar má reikna með einhverri vætu, og þá sérstaklega á sunnudag. Hiti verður á bilinu 10 til 22 stig, hlýjast á Norðurlandi.
Krakkarnir í unglingavinnunni eru í óða önn að snyrta og fegra bæinn, sem sjá má á þessum myndum sem teknar voru í dag.
|
https://www.akureyri.is/is/frettir/sjomannadagshatidarhold
|
Sjómannadagshátíðarhöld
Sjómannadagshátíðarhöldin á Akureyri verða með óvenjulegu sniði í ár. Segja má að sorgarbragur hvíli yfir deginum vegna hins hörmulega atburðar er tveir menn úr áhöfn Akureyrinnar EA-110 létust þegar eldur kom upp í skipinu laugardaginn 27. maí sl. Dagskrá dagsins og raunar helgarinnar ber þess merki.
Enginn opinber sjómannadansleikur verður haldinn í ár á Akureyri og er það í fyrsta sinn um áratugaskeið sem slík skemmtun er ekki haldin í tengslum við sjómannadaginn. Ekki verður heldur efnt til kappróðurs og reiptogs, sem jafnan hafa verið fastir liðir í dagskrá sjómannadagsins.
Sjómannamessur í báðum kirkjunum
Sjómannamessur verða haldnar í báðum kirkjunum og hefjast þær kl. 11.00. Í Akureyrarkirkju mun sr. Óskar Hafsteinn Óskarsson messa og kvennakór Akureyrarkirkju syngja. Organisti er Arnór Vilbergsson. Í Glerárkirkju mun sr. Arnaldur Bárðarson messa og félagar úr kór Glerárkirkju syngja. Organisti er Hjörtur Steinbergsson. Að messunum loknum verður lagður blómsveigur að minnisvarða um týnda og látna sjómenn en minnisvarðinn stendur við Glerárkirkju. Áhöfnin á Kaldbaki EA-1 gefur blómsveiginn.
Minningarathöfn og fjölskylduhátíð á hafnarsvæðinu
Klukkan 15.00 hefst minningarathöfn á hafnarsvæðinu með því að Karlakór Akureyrar-Geysir syngur. Að því loknu leiðir séra Arnaldur Bárðarson bænastund þar sem beðið verður fyrir skipverjunum sem fórust í eldsvoðanum á Akureyrinni EA. Því næst verður haldin minningarstund þeim til heiðurs sem endar með söng Karlakórs Akureyrar-Geysis. Hann markar upphafið að skemmtidagskrá sem mun standa í tæpa klukkustund og verður á hófstilltum nótum.
Af öðrum dagskrárliðum má nefna að kappróðrarbátar Sjómannadagsráðs verða til sýnis á hátíðarsvæðinu, Hollvinafélag Húna II. býður upp á siglingar með bátnum fyrir alla fjölskylduna og mun kvennadeild Slysavarnafélagsins selja veitingar um borð og ennfremur mun Björgunarsveitin Súlur sýna björgun á manni úr sjó með hjálp svonefnds slöngubáts.
Mikið verður einnig um að vera á athafnasvæði Siglingaklúbbsins Nökkva við Höepfner-bryggju. Þar verður eins konar landsmót kajakmanna og boðið verður upp á siglingu á nýrri, 25 metra langri skútu Nökkva, Paradís, sem vígð verður um helgina.
Akureyringar eru hvattir til að taka virkan þátt í dagskrá sjómannadagsins og sýna þannig samhug sinn með þeim sem eiga um sárt að binda vegna hins hörmulega slyss.
|
https://www.akureyri.is/is/frettir/brautskraning-haskolans-a-akureyri
|
Brautskráning Háskólans á Akureyri
Háskólaárið 2005 - 2006 stunduðu rúmlega 1500 nemendur nám við Háskólann á Akureyri. Af þeim voru 342 kandídatar brautskráðir á háskólahátíð sem haldin var í Íþróttahöllinni á Akureyri laugardaginn 10. júní. Félagsvísinda- og lagadeild brautskráði þar í fyrsta skipti nemendur með BA próf í fjölmiðlafræði, samfélags- og hagþróunarfræði, sálfræði og lögfræði.
Í brautskráningarræðu sinni skoraði rektor m.a. á ráðamenn þjóðarinnar að jafna hlutfall opinberra starfa á landsbyggðinni við hlutfallið á höfuðborgarsvæðinu. Einnig gerði hann byggingarframkvæmdir á háskólasvæðinu að umtalsefni sem og fjárhagsvanda og skipulagsbreytingar sem haft hafa áhrif á starfsemi háskólans í vetur. Þá skoraði hann á stjórnvöld að bregðast við skorti á hjúkrunarfræðingum af krafti, m.a. með því að heimila fjölgun þeirra sem stunda nám í hjúkrunarfræði við Háskólann á Akureyri.
Háskólaárið 2005 - 2006 voru starfræktar fimm deildir við Háskólann á Akureyri.
Heilbrigðisdeild útskrifaði 59 kandídata
Félagsvísinda- og lagadeild útskrifaði 45 kandídata
Kennaradeild útskrifaði 151 kandídat
Viðskipta- og raunvísindadeild útskrifaði 87 kandídata
Fjölmennt var á brautskráningu Háskólans á Akureyri
|
https://www.akureyri.is/is/frettir/slokkvilidid-med-staerra-husnaedi
|
Slökkviliðið með stærra húsnæði
Um síðustu helgi fékk Slökkvilið Akureyrar Árstíg 2 afhent til umráða og breytinga og mun húsnæði þeirra því stækka til muna. Frá því 1993 hefur slökkviliðið deilt húsnæði með Strætisvögnum Akureyrarbæjar, sem nú eru fluttir upp á Rangárvelli. Þar með hefur slökkviliðið fengið allt húsnæðið til umráða.
Þetta er stækkun úr rúmum 1.400 m2 í tæpa 2.100 m2. Breytingin hefur mikil áhrif á starfsemi slökkviliðsins sem snýr að aðbúnaði starfsmanna og umhirðu tækja og búnaðar. Sem dæmi má nefna að með þessu er það komið með aðskilda aðstöðu á milli tækja og búnaðar sem er tilbúinn til notkunar og þeirra tækja og búnaðar sem er í þrifum eða viðgerðum. Í tengslum við starfsmannaðstöðuna verða einnig miklar breytingar sem varða m.a matsal og búningsaðstöðu.
Slökkviliðið lýsir mikilli ánægju með þetta, óskar Akureyringum til hamingju og þakkar bæjaryfirvöldum fyrir að búa svo vel að slökkviliðinu sínu og þeirri þjónustu sem það veitir.
Heimasíða slökkviliðsins er http://www.slokkvilid.is/
|
https://www.akureyri.is/is/frettir/fyrsti-fundur-baejarstjornar
|
Fyrsti fundur bæjarstjórnar
Ný bæjarstjórn Akureyrar kom saman á fyrsta fundi sínum í gær. Starfsaldursforsetinn Oddur Helgi Halldórsson setti fundinn og stýrði í upphafi þar sem hann gerði grein fyrir niðurstöðum bæjarstjórnarkosninganna.
Sjálfstæðisflokkur og Samfylking skipa meirihlutann og Kristján Þór Júlíusson mun halda áfram setu sem bæjarstjóri. Sigrún Björk Jakobsdóttir var kjörin forseti bæjarstjórnar til eins árs og Hermann Jón Tómasson var kjörinn formaður bæjarráðs.
Frá blaðamannafundi meirihlutaflokkanna.
Í bæjarráði sitja, auk Hermanns, Sigrún Björk Jakobsdóttir, Elín Margrét Hallgrímsdóttir,
Baldvin Halldór Sigurðsson, Jóhannes Gunnar Bjarnason og Oddur Helgi Halldórsson sem áheyrnarfulltrúi.
Skipað verður í nefndir og ráð á næsta fundi bæjarstjórnar.
|
https://www.akureyri.is/is/frettir/menntaskolinn-a-akureyri-skolaslit-17-juni
|
Menntaskólinn á Akureyri ? skólaslit 17. júní
Menntaskólanum á Akureyri verður slitið með athöfn í Íþróttahöllinni á Akureyri laugardaginn 17. júní. Athöfnin hefst klukkan 10 árdegis en húsið stendur opið gestum frá klukkan 9.
Skólameistari Jón Már Héðinsson brautskráir að þessu sinni 133 stúdenta. Við athöfnina leika tveir nýstúdentar á hljóðfæri, Unnur Birna Björnsdóttir á fiðlu og Sigurður Helgi Oddsson á píanó. Fulltrúar nokkurra afmælisárganga flytja stutt ávörp og kveðjur til gamla skólans síns og Edda Hermannsdóttir fráfarandi formaður Hugins, skólafélags MA, flytur ávarp nýstúdenta. Að lokinni athöfninni, um hádegisbil, verða teknar myndir af stúdentahópnum á Olgeirstúni norðan skólahúsanna.
Hús skólans verða opin gestum og gangandi síðdegis 17. júní. Klukkan 14-17 verða léttar veitingar á boðstólum í Kvosinni á Hólum. Gestum gefst kostur á að ganga um húsin, skoða þau og listaverk skólans ásamt ljósmyndum af gömlum nemendum á göngum Gamla skóla. Þá verða í nokkrum kennslustofum á Hólum sýnishorn af verkefnum nemenda, meðal annars fyrstu nýstúdenta af nýrri grein málabrautar, ferðamálabraut. Mjög margir gamlir stúdentar hittast í skólanum á þessum degi og rifja upp minningar um veru sína í Menntaskólanum á Akureyri.
Að kvöldi 17. júní er hátíðarsamkoma nýstúdenta í Íþróttahöllinni á Akureyri. Þetta er einhver fjölmennasta veisla ársins í Höllinni. Að þessu sinni lítur út fyrir að gestir verði yfir 1.000 talsins. Fram er borinn þríréttaður hátíðarkvöldverður. Nýstúdentar flytja nokkur skemmtiatriði og að lokum verður stiginn dans fram á nótt við undirleik gamalkunnrar sveitar, Í svörtum fötum. Um miðnætti ganga nýstúdentar um miðbæinn, en halda að vanda áfram dansi sínum í Höllinni að því loknu.
Að kvöldi 16. júní er einnig hátíð í Höllinni, MA-hátíðin, sem er samfagnaður afmælisstúdenta frá MA. Jafnan hittast á þeirri hátíð stúdentar sem fagna afmæli sem stendur á heilum eða hálfum tug auk ársgamalla stúdenta, sem hafa það fyrir sið að koma í Höllina 16. júní, taka ofan hvítu kollana um miðnætti til marks um að fyrsta stúdentsárinu sé lokið.
|
https://www.akureyri.is/is/frettir/helgarlokun-a-tjaldstaedi
|
Helgarlokun á tjaldstæði
Vegna hátíðarhalda um komandi helgi má búast við talsverðum fjölda gesta sem munu koma til Akureyrar í tengslum við þá atburði sem þar verður boðið upp á.
Á síðasta ári var gripið til þess að hafa tjaldsvæðið við Þórunnarstræti lokað þessa helgi og var það gert vegna óviðunandi umgengni gesta á tjaldsvæðinu árin þar á undan. Þetta olli nágrönnum verulegu ónæði og skapaði hættu vegna mikillar umferðar. Ákveðið hefur verið að hafa sama háttinn á í ár og mun tjaldsvæðið við Þórunnarstræti verða lokað dagana 15 -19. júní. Öllum tjaldgestum er því beint að tjaldsvæðinu að Hömrum en þar er nóg pláss og góð aðstaða.
Til að tryggja að allt fari vel fram verður gripið til ýmissa ráðstafana. Umferð bíla um tjaldsvæðið verður takmörkuð. Gæsla verður aukin og í samstarfi við lögreglu verður gripið til ráðstafana gagnvart þeim sem ekki virða þær reglur sem gilda á tjaldsvæðinu, s.s. um ölvun, umgengni og almenna hegðun. Minnt er á að ungmenni innan 18 ára aldurs er ekki heimil dvöl á tjaldsvæðinu nema í fylgd með forráðamanni og þeim orðum er beint til foreldra og forráðamanna að senda ekki börn sín yngri en 18 ára, eftirlitslaus til Akureyrar. Lögreglan mun verða með hert umferðareftirlit í og við bæinn, svo og aukna löggæslu í bænum. Við viljum hvetja fólk sem heimsækir Akureyri þessa helgi sem og endranær, að ætla sér tíma í aksturinn til að koma í veg fyrir hraðakstur og minnum á þau hörmulegu slys sem hafa orðið á undanförnum árum í kringum þessa helgi.
Um leið og við bjóðum gesti velkomna til bæjarins viljum við hvetja alla sem hyggjast dvelja á tjaldsvæðinu að kynna sér reglurnar sem þar gilda svo allir geti notið dvalarinnar og bendum á að til að komast að tjaldsvæðinu verður að aka Eyjafjarðarbraut vestari að Kjarnaskógi og síðan í gegnum Kjarnaskóg að Hömrum.
Nánari upplýsingar um tjaldsvæðin eru í síma 461-2264, 462-3379 og 862-2279 .
Að lokum viljum við beina þeim orðum til allra að ölvun og akstur fara aldrei saman.
Útilífsmiðstöðin að Hömrum
Samstarfshópur um forvarnir
Lögreglan á Akureyri og
Bílaklúbbur Akureyrar.
|
https://www.akureyri.is/is/frettir/minningarsteinn-afhjupadur
|
Minningarsteinn afhjúpaður
Laugardaginn 17. júní, klukkan 14.15, verður athöfn við hið gamla íþróttahús Menntaskólans á Akureyri en þar verður afhjúpaður minningarsteinn um hjónin Þórhildi Steingrímsdóttur og Hermann Stefánsson. Bæði kenndu þau íþróttir við skólann áratugum saman og settu mikinn svip á menningarlíf skólans. Hermann var auk þess áhrifamaður í íslensku íþróttalífi, innleiddi hér blakíþróttina og átti ríkan þátt í uppvexti skíðaíþróttarinnar og uppbyggingarinnar í Hlíðarfjalli, svo fá dæmi séu tekin.
Fjölmargir aðilar standa að því að reisa þeim hjónum þennan minningarstein, Menntaskólinn á Akureyri, Menntamálaráðuneytið, Akureyrarbær, Íþróttabandalag Akureyrar, Íþrótta- og ólympíusamband Íslands, Blaksamband Íslands, Skíðasamband Íslands, Karlakór Akureyrar – Geysir, sem syngur auk þess við athöfnina, Zontaklúbbur Akureyrar, Seðlabanki Íslands, Glitnir, Landsbankinn, Arngrímur Jónsson og bræður hans og fjölmargir aðrir gamlir nemendur hjónanna.
Á minningarsteininum er lágmynd af hjónunum, gerð af Ragnhildi Stefánsdóttur myndhöggvara.
|
https://www.akureyri.is/is/frettir/17-juni-hatidarhold-a-akureyri
|
17. júní hátíðarhöld á Akureyri
Að venju verður mikið um að vera frá morgni til kvölds á Akureyri þann 17. júní og eru hátíðarhöldin nú í höndum Knattspyrnufélags Akureyrar. Veðurstofa Íslands spáir góðu veðri hér fyrir norðan, sól og hita allt að 15 stigum.
Um morguninn ekur Lúðrasveit Akureyrar um bæinn og heimsækir Dvalarheimilið Hlíð og Kjarnalund. Kl. 13.00 er hátíðardagskrá í Lystigarðinum og kl.13.30 fer skrúðganga þaðan niður í bæ, þar sem fjölskyldukemmtun hefst kl. 14.00. Á meðan skemmtunin fer fram er boðið upp á leiktæki og þrautabraut fyrir börnin. Einnig verður frítt í bíó á Shaggy dog kl. 18.00 í boði Sambíóanna og Bílaklúbbur Akureyrar verður með bílasýningu við Oddeyrarskóla frá kl. 10.00 - 18.00.
Um kvöldið, kl. 20.00, hefst kvöldskemmtun á Ráðhústorginu.
Smelltu hér til þess að skoða dagskránna í heild sinni á pdf formi.
|
https://www.akureyri.is/is/frettir/malum-baeinn-bleikan
|
Málum bæinn bleikan
Þann 19. júní, á hátíðisdegi íslenskra kvenna, ætlar Femínistafélag Akureyrar að mála bæinn bleikan. Það hvetur alla sem vilja sýna stuðning við jafnrétti í verki til að bera eitthvað bleikt þennan dag. Ef þú styður jafnrétti getur þú tekið þátt með ýmsu móti.
Þú getur t.d.:
Klæðst bleiku eða borið eitthvað bleikt.
Flaggað bleiku.
Sett bleika útstillingu í gluggann hjá þér.
Auglýst tilboð á einhverju bleiku þennan dag.
Kostað útvarpsauglýsingu undir eigin nafni: T.d. "Styðjum jafnrétti. Málum bæinn bleikan 19. júní."
Búið til bleikan drykk.
Sent bleikan tölvupóst.
Rifið horn af bleiku blaði og nælt það í barminn.
...eða bara eitthvað allt annað - skemmtilegt og bleikt!
Aðstandendur "Málum bæinn bleikan" eru:
Bríet
Kvenréttindafélag Íslands
Stígamót
Femínistafélag Íslands
Femínistafélag Akureyrar
W.O.M.E.N.
Kvennaráðgjöfin
Kvenfélagasamband Íslands
Samtök um Kvennaathvarf
Prestur innflytjenda
Kvennasögusafn
UNIFEM á Íslandi
|
https://www.akureyri.is/is/frettir/ss-gerist-einn-af-bakhjorlum-hatidarinnar
|
SS gerist einn af bakhjörlum hátíðarinnar
Vinir Akureyrar og Sláturfélag Suðurlands undirrituðu í dag samning sem felur í sér að SS bætist í hóp öflugra fyrirtækja sem eru bakhjarlar Fjölskylduhátíðarinnar “Ein með öllu,” sem haldin hefur verið undanfarin fimm ár á Akureyri um verslunarmannahelgina. Samningurinn felur í sér að SS gerist einn af helstu bakhjörlum hátíðarinnar næstu þrjú árin.
Fjölskylduhátíðin Ein með öllu hefur undanfarin ár verið langstærsta hátíðin hér á landi sem haldin hefur verið um verslunarmannahelgina. Undirbúningur er nú í fullum gangi og allt stefnir í að hátíðin verði enn glæsilegri en áður. “Vinir Akureyrar bjóða SS velkomið í góðan hóp þeirra bakhjarla sem styðja við hátíðina. Það er mikill fengur af þessu öfluga fyrirtæki og aðkoma þess segir okkur að við erum að gera góða hluti,” segir Sigurbjörn Sveinsson, formaður áhugamannafélagsins Vinir Akureyrar sem stendur að hátíðinni.
Friðrik Eysteinsson, markaðs- og sölustjóri Sláturfélags Suðurlands, segir að reynsla síðustu ára hafi sýnt að “Ein með öllu!” sé langstærsta hátíðin á landinu og þar að auki sú hátíð sem hafi farið best fram. “Við væntum okkur góðs af samstarfinu og munum leggja okkar af mörkum til að efla hátíðina enn frekar á þeim fjölskylduvæna grunni sem hún byggir,” segir hann.
Friðrik Eysteinsson og Sigurbjörn Sveinsson við undirritun samningsins.
|
https://www.akureyri.is/is/frettir/flughelgin-a-akureyri
|
Flughelgin á Akureyri
Hin árlega Flughelgi á Akureyri hefst á Akureyrarflugvelli föstudaginn 23. júní nk. og stendur fram á sunnudag. Það er Flugsafn Íslands sem stendur fyrir uppákomunni sem verður glæsilegri en nokkru sinni fyrr.
Dagskráin er í stórum dráttum sú að á föstudag verður Íslandsmót í listflugi, á laugardag verður opnuð sýning um Agnar Kofoed Hansen, boðið upp á útsýnisflug í þyrlu og fleira, og á sunnudag verður aftur farið í útsýnisflug, flugmenn sýna listflug og Fallhlífaklúbbur Reykjavíkur sýnir fallhlífastökk. Smelltu hér til að skoða dagskrána í heild sinni með tímasetningum o.fl.
Athygli skal vakin á því að klukkan 11 árdegis laugardaginn 24. júní verður happdrættismiðum dreift úr flugfél yfir Ráðhústorg og dregið verður í Flugsafninu þann sama dag klukkan 14. Í vinning er utanlandsferð með Iceland Express.
|
https://www.akureyri.is/is/frettir/steini-pje-verdlaunadur
|
Steini Pje verðlaunaður
Íslensku forvarnaverðlaunin voru veitt í fyrsta sinn í gær. Fyrstur til að hljóta þau er Þorsteinn Pétursson, forvarna- og fræðslufulltrúi lögreglunnar á Akureyri. Þetta er samstarfsverkefni Sjóvár, Landsbjargar, Landspítala, háskólasjúkrahúss og Lýðheilsustöðvar.
Þorsteinn Pétursson, eða Steini Pje eins og hann er jafnan kallaður, er mjög verðugur þess að hljóta þennan heiður en hann hefur um árabil verið gríðarlega duglegur og öflugur í alhliða forvarnastarfi á Akureyri. Hann fer í alla leik- og grunnskóla bæjarins ásamt því að heimsækja Menntaskólann á Akureyri og Verkamenntaskólann á Akureyri og ræðir það sem við á, á hverju stigi, allt frá umferðarmálum til fíkniefna og allt þar á milli.
Í byrjun apríl sl. var auglýst eftir tilnefningum til þessara verðlauna og bárust alls 41 tilnefning frá 44 aðilum. Ljóst er að margir eru að vinna gott starf á þessu sviði og því var ekki auðvelt að finna handhafa verðlaunanna. Í kjölfarið var settur á laggirnar vinnuhópur sem í áttu sæti Kristín Sigurðardóttir læknir, Fræðslustjóri Slysa- og bráðadeild Landspítala – háskólasjúkrahúsi fyrir hönd Landspítala háskólasjúkrahúss, formaður nefndarinnar, Ólafur B. Thors framkvæmdarstjóri, Herdís L Storgaard, verkefnisstjóri Árvekni fyrir hönd Lýðheilsustöðvar, Jón Gunnarsson, framkvæmdarstjóri Landsbjargar fyrir hönd Landsbjargar, og Þór Sigfússon, forstjóri og ábyrgðaraðili. Starfsmaður nefndarinnar var Einar Guðmundsson.
Hlutverk vinnuhópsins var að finna aðila sem skarað hafa framúr í forvörnum og ákvað vinnuhópurinn að skipta tilnefningum niður í þrjá hópa; einstaklinga, félagasamtök og fyrirtæki. Eins og áður segir var auglýst eftir tilnefningum, en auk þess aflaði vinnuhópurinn sér gagna um ýmsa aðila sem komið gætu til greina sem handhafar verðlaunanna.
Vinnuhópurinn valdi þrjá til fimm aðila úr hverjum hópi í undanúrslit og að nákvæmri skoðun lokinni var einn aðili tilnefndur í hverjum flokki og fengu þeir allir viðurkenningu fyrir frábært starf að forvörnum. Handhafi “Íslensku forvarnarverðlaunanna” var svo valinn úr hópi þessari þriggja aðila, sem eru eftirfarandi:
Þorsteinn Pétursson, forvarna- og fræðslufulltrúi lögreglunnar á Akureyri, í flokki einstaklinga, Kiwanis umdæmið Ísland Færeyjar í samstarfi við Eimskip, í flokki félagasamtaka, og Sæbjörgin – slysavarnaskóli sjómanna, í flokki fyrirtækja.
Verðlaunagripurinn sem Þorsteinn fékk er eftir listamanninn Finnboga Pétursson. Hann er gerður úr kili skips og á að minna okkur á að horfa á lífið frá mismunandi sjónarhornum.
Kristín Sigurðardóttir, læknir og formaður vinnuhópsins, afhendir Þorsteini viðurkenningu sína. Á bak við Þorstein standa frá vinstri Stefán Jón, frá Kiwanis, og Hilmar Snorrason, skólastjóri slysavarnaskóla sjómanna sem hlutu viðurkenningu í sínum flokkum.
|
https://www.akureyri.is/is/frettir/skolafaerni-foreldrafaerni
|
Skólafærni - foreldrafærni
Þjónusta Akureyrarbæjar við börn og foreldra undir heitinu „PMT-foreldrafærni“ (Parent Management Training) er vel á veg komin. PMT-foreldrafærni hefur það meginmarkmið að fyrirbyggja alvarlega hegðunarerfiðleika og taka markvisst á hegðun barna með aðferðum PMT.
Einnig er um að ræða SMT-skólafærni eða „jákvæðan stuðning við hegðun nemenda í skólastarfi“ í grunn- og leikskólum. Að þessu verkefni koma skóladeild, fjölskyldudeild og heilsugæslan á Akureyri, sem öll heyra undir félagssvið. Verkefnið hefur fengið 500.000 þúsund króna styrk úr forvarnarsjóði.
PMT-meðferðin hófst í febrúar 2006 og eru nú nokkrar fjölskyldur sem nýta sér þessa aðferð. Grunnmenntun fagfólks í aðferðum PMT hefst í ágúst 2006 og stefnt er að því að halda fyrsta foreldranámskeiðið í október 2006. Foreldranámskeiðin munu síðan verða haldin tvisvar á ári og grunnmenntunarnámskeið fyrir fagfólk tvisvar á ári.
Einnig er lokið kynningum á aðferðum PMT og SMT í leikskóla og grunnskóla Akureyrabæjar. Auglýst var eftir umsóknum meðal skólastjórnenda sem áhuga höfðu á að innleiða SMT. Tveir grunnskólar hefja innleiðslu SMT haustið 2006, Oddeyrarskóli og Síðuskóli. Einnig munu sex leikskólar hefja undirbúning haustið 2006, en þeir eru Lundarsel, Flúðir, Kiðagil, Pálmholt, Holtakot og Iðavöllur. Stofnuð verða teymi við hvern skóla sem undirbúa og annast innleiðslu aðferðarinnar í skólana.
Á árinu 2007 verður haldið áfram að grunnmennta fagfólk og innleiða aðferðina í fleiri grunn- og leikskóla.
Nánari upplýsingar veitir Þuríður Sigurðardóttir verkefnisstjóri PMT á skóladeild.
Lesa má meira um PMT-foreldrafærni á heimasíðu PMT í Hafnarfirði.
|
https://www.akureyri.is/is/frettir/listasumar-a-akureyri-2006
|
Listasumar á Akureyri 2006
Listasumar á Akureyri verður sett í Ketilhúsinu fimmtudaginn 22. júní kl. 17.00 í 14. sinn.
Listasumar stendur í 10 vikur og hefst á Jónsmessuhátíð í Kjarnaskógi 23. júní og endar með afmælishátíð Akureyrar á Akureyrarvöku laugardaginn 26. ágúst.
Um tvö hundruð viðburðir eru í boði, en bæklingi var dreift í öll hús í Eyjafirði með Dagskránni miðvikudaginn 21. júní. Einnig er hægt að leita upplýsinga á Viðburðardagatali Akureyrarbæjar www.akureyri.is
Viðbúið er að einhverjar breytingar geti orðið á dagskránni á tímabilinu og munu þær birtast á heimasíðunni, í auglýsingum og fréttatilkynningum sem sendar verða út vikulega í allt sumar. Aðrar hátíðir sem falla undir Listasumar munu verða með sérútgefið kynningarefni.
Dagskrá á setningu:
Listasumar kynnt í stórum dráttum.
Sigrún Björk Jakobsdóttir, forseti bæjarstjórnar Akureyrar setur Listasumar og opnar sýninguna Útlendingar í Eyjafirði.
Eftirtaldir koma fram með tónlistaratriði:
Kristján Pétur Sigurðsson, listamaður
Ófétabandið
Harpa Björk Birgisdóttir, Lilja Guðmundsdóttir og Unnur Helga Möller, sópransöngkonur og Sigurður Helgi Oddsson, píanó
Kaldo Kiis, einleikur á básúnu
Léttar veitingar í boði.
Með ósk um gleðilegt Listasumar!
|
https://www.akureyri.is/is/frettir/jonsmessuleikur-i-kjarnaskogi-3
|
Jónsmessuleikur í Kjarnaskógi
Jónsmessuleikur verður haldin í Kjarnaskógi að kvöldi föstudagsins 23. júní. Hátíðin verður sett kl. 20 við Kjarnakot. Þema Jónsmessuleika að þessu sinni eru Jónsmessuófétin sem byggð eru á sögu Rúnu K. Tetzschener um Ófétabörnin.
Undanfarna daga hafa 30 börn á aldrinum 4 til 12 ára unnið í listsmiðjum með Rúnu, tónlistarmönnunum Núma Björnssyni og Ósk Óskarsdóttur og Örnu Valsdóttur. Afraksturinn verður sýndur í Kjarnaskógi í lundinum nálægt sólúrinu kl. 20.15.
Í rjóðrum hér og þar út um allan skóg verður ýmislegt spennandi um að vera s.s. rómantísk rokk, rafmagnað og órafmagnað, ljóðalestur, skógarföndur, rýnt verður í gras, jurtir, tré og liti, getraunir, norræn næring, kakó og ketilkaffi, stafganga, dans, söngur og gleði til kl. 22, en þá fara allir á endastöðina þar sem Infiniti, Ófétabandið og fjöldasöngur verður við varðeldinn.
SVAK, strætisvagnar Akureyrar verða með ferð í Kjarnaskóg frá Nætursölunni kl. 19.30 og til baka úr skóginum kl. 22.45. Búist er við mikilli traffík, svo það er um að gera að notfæra sér SVAK.
Nánari upplýsingar í Menningarmiðstöðinni í Listagili í síma 466-2609 eða lesa um það hér.
|
https://www.akureyri.is/is/frettir/yfir-200-vidburdir-a-listasumri-2006-a-akureyri
|
Yfir 200 viðburðir á Listasumri 2006 á Akureyri
Listasumar á Akureyri var sett í gær í Ketilhúsinu. Samhliða setningu þess var skrifað undir samning við KEA sem er aðalbakhjarl Listasumars að þessu sinni. Þetta er í 14. sinn sem efnt er til þessarar listahátíðar í bænum en umfang Listasumars hefur aukist jafnt og þétt. Það er nú glæsilegra en nokkru sinni fyrr og nær til ríflega 200 viðburða í bænum. Listasumri lýkur 26. ágúst með Akureyrarvöku, allsherjarlistavöku í miðbæ Akureyrar, þar sem öllu er til tjaldað með uppákomum af ýmsu tagi, ásamt því að verslanir og söfn verða opin fram eftir nóttu.
Af nokkrum stórum viðburðum sem falla undir Listasumar 2006 má nefna: Djasstónleika með Mezzoforte, tónleika með Mugison, Listasmiðjur og ýmsar uppákomur ungmenna á norrænu vinabæjarmóti, yfirlitssýningu á verkum Louisu Matthíasdóttur í Listasafni Akureyrar, tónleika með 30 úrvalsnemum úr Konunglega tónlistarskólanum í Kaupmannahöfn, færeysku djasssveitina Yggdrasil, ferðalag um undirheima Grikklands í máli og myndum með Sigurði A. Magnússyni og Arthuri B. Bollasyni, norræna menningarhátíð og alþjóðlega leiklistarhátíð heyrnarlausra, Djangó Djass Festival með Robin Nolan Trio, Tríói Björns Thoroddsens o.fl. Alla daga verður eitthvað um að vera í bænum, sýningar í fjölmörgum galleríum og söfnum og má segja að Listasumar 2006 nái með einum eða öðrum hætti yfir einar fimm hátíðir sem haldnar verða á Akureyri í sumar.
Valdís Viðars í Menningarmiðstöðinni í Listagili segir að undirbúningur Listasumars 2006 hafi staðið í um ár og spennan verið stigvaxandi. Mikið hefur verið um að vera síðustu vikurnar við að fá allt til að smella saman, hátíðin sé glæsilegri og fjölbreyttari en nokkru sinni fyrr og Akureyringar og gestir bæjarins hafi því til mikils að hlakka í allt sumar.
Þessar myndir voru teknar við undirskrift samningsins við KEA og við setningu Listasumars 2006
|
https://www.akureyri.is/is/frettir/hert-eftirlit-a-skemmtistodum
|
Hert eftirlit á skemmtistöðum
Akureyrarbær, sýslumannsembættið og fulltrúar 6 veitinga- og skemmtistaða á Akureyri hafa skrifað undir samkomulag um aukið eftirlit með ungmennum á þessum stöðum.
Fylgst verður náið með því að ungmenni yngri en 18 ára sæki ekki vínveitingastaði og skemmtistaði bæjarins án fylgdar forráðamanna eftir kl. 20 á kvöldin og að fólki yngra en 20 ára sé ekki selt þar áfengi.
Í því skyni munu veitingahúsaeigendur herða allt eftirlit með þessum þáttum og lögreglan mun fjölga komum sínum á þessa staði til að fylgja þessu samkomulagi eftir. Akureyrarbær mun leggja til starfsfólk sem vinnur með unglingum bæjarins til að fara inn á skemmtistaðina með lögreglunni og þannig auðvelda henni að þekkja úr þá unglinga sem kynnu að vera þar undir aldri.
Undir samkomulagið rituðu fulltrúar frá Akureyrarbæ, sýslumannsembættinu og veitingahúsinum Kaffi Akureyri, Café Amor, Karólínu restaurant, Rocco/Barnum, Vélsmiðjunni og Sjallanum/Dátanum.
|
https://www.akureyri.is/is/frettir/merk-tre-a-akureyri
|
Merk tré á Akureyri
Skógræktarfélag Eyfirðinga hefur, í samvinnu við Akureyrarbæ, gefið út bækling um nokkur af merkilegri trjám í bæjarlandi Akureyrar. Þar eru birtar myndir af trjánum, staðsetning þeirra kortlögð, fjallað um uppruna og birt hæðarmæling frá því í ágúst 2005.
Bæklingurinn er gefinn út í tilefni 75 ára afmælis félagsins sem var 11. maí árið 2005 og er ætlað að auðvelda áhugafólki um trjárækt að finna merk tré í bænum og njóta þeirra.
Allt frá því að trjárækt hófst á Íslandi í einhverjum mæli í kringum aldamótin 1900, hefur Akureyri staðið feti framar öðrum bæjarfélögum á landinu á því sviði. Akureyri hefur stundum verið kölluð „bærinn í skóginum“ og ekki að ástæðulausu.
Bæklingnum er dreift ókeypis og hann má nálgast m.a. í þjónustuanddyri Ráðhússins að Geislagötu 9, í Upplýsingamiðstöð ferðamanna Hafnarstræti 82, hjá starfsfólki í Lystigarðinum og einnig á öllum bensínstöðvum í bænum. Smelltu hér til að skoða bæklinginn á pdf-formi.
|
https://www.akureyri.is/is/frettir/arctic-open-golfmotinu-lokid
|
Arctic Open golfmótinu lokið
Hinu alþjóðlega golfmóti Arctic lauk nú um helgina og var það í 20. sinn sem mótið var haldið. Veðrið lék við þátttakendur og mótið tókst með eindæmum vel. Kylfingar sem hafa notið miðnætursólar á Arctic Open í gegnum tíðina hafa komið víðsvegar af landinu og frá öllum heimshornum. Þeir ljúka allir sem einn lofsorði á skipulag mótsins sem er í raun fjögurra daga golfhátíð. Sjálfir keppnisdagarnir eru tveir og spilaðar 18 holur hvorn þeirra.
Mótið hófst á miðvikudagskvöld með glæsilegri opnunarhátíð í boði Akureyrarbæjar og fleiri stuðningsaðila. Opnunarhátíðin er vinsæl samkoma, enda eru þar góðar veitingar í boði og dagskráin leikandi létt. Á laugardagskvöld var slegið upp veislu í lokahófi þar sem verðlaun voru afhent og boðið upp á skemmtiatriði.
Úrslit urðu þau að Úlfar Jónsson úr GKG sigraði í höggleik á Arctic Open sem lauk á Jaðarsvelli aðfaranótt sunnudags. Hann lék síðari hringinn á 71 höggi, eða pari og var samtals á 146 höggum, eða 4 höggum yfir pari. Úlfar sigraði einnig í fyrra og var þá á sama skori. Heimamaðurinn Ingvar Karl Hermannsson úr GA varð annar, aðeins einu höggi á eftir Úlfari. Ingvar Karl var með forystu eftir fyrri hringinn, sem hann lék á 74 höggum en lék síðari hringinn á 73 höggum. Ingi Rúnar Gíslason úr GKj, lék síðari hringinn á pari, eins og Úlfar, og lauk leik á samtals 148 höggum, eða 6 höggum yfir pari.
Guðrún Garðars úr GO sigraði í höggleik kvenna, lék fyrri hringinn á 83 höggum, seinni á 84 höggum og því samtals á 167 höggum, eða 25 höggum yfir pari. Halla Berglind Arnarsdóttir úr GA varð önnur, fjórum höggum á eftir Guðrúnu og Unnur Elfa Hallsdóttir úr GA þriðja á 188 höggum.
Indverjinn Lenno Van Dekken sigraði í punktakeppni með forgjöf. Hann fékk 42 punkta báða dagana, eða 84 talsins. Heimir Bergmann Hauksson úr GR varð annar með 79 punkta (40-39) og Arnar Eyfjörð Árnason úr GA þriðji með 78 punkta (40-39).
Efstir í höggleiknum:
1 Úlfar Jónsson GKG 75 71 146
2 Ingvar Karl Hermannsson GA 74 73 147
3 Ingi Rúnar Gíslason GKJ 77 71 148
4 Ólafur Auðunn Gylfason GA 75 74 149
5 Ómar Halldórsson GA 75 75 150
6 Finnur Bessi Sigurðsson GA 80 72 152
7 Robert J. Hickinbotham 79 77 156
8 Birgir Haraldsson GA 81 78 159
9 Ingibergur Jóhannsson GR 80 82 162
10 Halldór Rafnsson GA 84 80 164
Efstar í höggleik kvenna:
1 Guðrún Garðars GO 83 84 167
2 Halla Berglind Arnarsdóttir GA 90 81 171
3 Unnur Elfa Hallsdóttir GA 93 95 188
4 Halla Sif Svavarsdóttir GA 101 92 193
5 Kristín Zoega 103 109 212
Punktakeppni:
1 Lenno Van Dekken 42 42 84
2 Heimir Bergmann Hauksson GR 40 39 79
3 Arnar Eyfjörð Árnason GA 37 41 78
4 Mark Bradley 39 36 75
5 Pushp Vaid 44 30 74
6 Árni Stefánsson GO 34 39 73
7 Ólafur Auðunn Gylfason GA 36 37 73
8 Albert Hörður Hannesson GA 34 38 72
9 Finnur Bessi Sigurðsson GA 31 39 70
10 Ingvar Karl Hermannsson GA 34 35 69
Myndirnar voru teknar af Pedromyndum. Sjá www.pedromyndir.is
|
https://www.akureyri.is/is/frettir/novu-a-akureyri
|
NOVU á Akureyri
Dagana 26. júní til 1. júlí er norrænt vinabæjarmót ungmenna haldið á Akureyri. Um árlegan viðburð er að ræða sem haldinn er til skiptis í norrænu vinabæjunum Ålesund í Noregi, Lahti í Finnlandi, Randers í Danmörku, Västerås í Svíþjóð og Akureyri. Alls taka um 80 ungmenni á aldrinum 16-20 ára þátt í vinabæjarmótinu, auk þess sem stjórnmála- og embættismenn heimsækja bæinn.
Ungmennin eru hingað komin til þess að fást við fjölbreytt verkefni og munu starfa í þrenns konar ólíkum smiðjum: Götuleikhúsi þar sem unnið verður með leiklist og tónlist, alls kyns verkefnum í samstarfi við Hjálparsveitina og síðast en ekki síst fjölmiðlavinnslu sem skiptist í heimildamyndagerð, halda úti útvarpi og heimasíðugerð.
Glæsileg opnunarhátíð var haldin í gærkveldi þar sem hópurinn var hristur saman í dansi og söng ásamt því að fá stutta kynningu á dagskrá næstu daga.
Við bjóðum þau öll hjartanlega velkomin og munum fylgjast með þeim á næstu dögum.
Myndirnar eru teknar við opnunarhátíðina
|
https://www.akureyri.is/is/frettir/veraldarvinir-leggja-gongustiga
|
Veraldarvinir leggja göngustíga
Veraldarvinir vinna hörðum höndum að því þessa dagana að leggja göngustíga á Krossanesborgum sem er friðlýstur fólkvangur frá árinu 2004. Þar má finna fjölbreytt plöntu- og fuglalíf sem markmiðið er að varðveita.
Veraldarvinir eru félagasamtök sem rekin eru án hagnaðarsjónarmiða. Samtökin voru stofnuð í júní 2001 og hafa frá upphafi haft umhverfismál í öndvegi. Markmið samtakanna er að stuðla að heilbrigðum lífsháttum og betri umgengni manna við umhverfi sitt. Þetta er gert m.a. með alþjóðlegu samstarfi og sjálfboðaliðastarfi og skipulagningu umhverfisverkefna í samvinnu við sveitarfélög og frjáls félagasamtök. Veraldarvinir starfa náið með hliðstæðum samtökum í yfir 120 þjóðlöndum. Sumarið 2006 taka samtökin á móti 435 erlendum sjálfboðaliðum sem vinna að margvíslegum umhverfisverkefnum víða um land.
Á Akureyri er það markmiðið að vinna að fallegu, gróskumiklu og vönduðu bæjarumhverfi og leitast við að bæta lífsgæði og lífsskilyrði bæjarbúa. Gætt er vistfræði- og náttúruverndarsjónarmiða við uppbyggingu bæjarfélagsins og þannig stuðlað að heilbrigði náttúrulegs umhverfis og verndun náttúrulegra verðmæta. Áhersla er á að tengja saman opin svæði í samhangandi heild og hafa gott aðgengi að þeim. Markvisst er unnið að greiðfæru og öruggu stígakerfi um bæjarlandið auk miðlunar fræðandi upplýsinga með skýrum hætti. Út frá þessum markmiðum má finna fjölbreytt og vel aðgengileg útivistar- og náttúruverndarsvæði á og við Akureyri til tómstunda, útivistar og fræðslu. Þess má geta að almenningur hefur greiðan aðgang að Krossanesborgum og er hvatt til þess að ganga vel um svæðið, sem og öll önnur útivistar- og náttúruverndarsvæði.
Þessar myndir voru teknar af sjálfboðaliðum Veraldarvina í dag. Þau koma um langan veg til þess að vinna hér, meðal annars frá Sviss, Bandaríkjunum, Frakklandi, Kóreu, Spáni, Finnlandi og Danmörku og munu þau dvelja hér um tveggja vikna skeið.
|
https://www.akureyri.is/is/frettir/kvoldvokur-i-laufasi
|
Kvöldvökur í Laufási
Brúðarhúsið í Laufási. Hvers konar hús er það? Á fimmtudagskvöldum í sumar stendur Minjasafnið fyrir kvöldvökum í Laufási.
Fyrsta kvöldvakan verður haldin næstkomandi fimmtudagskvöld, 29.júní kl. 20.30. Þá mun Guðrún Harðardóttir sagnfræðingur á Þjóðminjasafni Íslands kynna eitt af elstu húsum gamla bæjarins í Laufási sem gengur undir nafninu brúðarhús. Það er að stofni til frá fyrri hluta 18. aldar og hefur þjónað ýmsum hlutverkum í gegnum tímann. Að lokinni kynningu verður brúðarhúsið skoðað undir leiðsögn Guðrúnar.
Þjóðminjasafn Íslands varðveitir gamla torfbæinn í Laufási. Á síðustu árum hafa farið fram viðgerðir á bæjarhúsunum og hefur Guðrún gert athuganir á brúðarhúsinu í tengslum við viðgerðirnar.
Í tilefni af kvöldvökunni verður Laufásbærinn og veitingarsalan í gamla prestshúsinu opin til kl. 22.00.
|
https://www.akureyri.is/is/frettir/sumarblidan-i-baenum
|
Sumarblíðan í bænum
Veðrið á Akureyri hefur verið með eindæmum gott síðustu daga og jafnvel vikur. Bæjarbúar njóta blíðunnar eins og kostur er og mikið er af ferðafólki í bænum. Við brugðum okkur upp í Lystigarð skömmu fyrir hádegið í dag og tókum nokkrar myndir sem segja sína veðursögu.
|
https://www.akureyri.is/is/frettir/su-thra-ad-thekkja-og-nema
|
Sú þrá að þekkja og nema
Föstudaginn 30. júní kl. 16.00 verður opnuð í anddyri Amtsbókasafnsins á Akureyri sýningin "Sú þrá að þekkja og nema", um ævi og störf sr. Jónasar Jónassonar frá Hrafnagili. Sýningin er haldin í tilefni af því að í ár eru liðin 150 ár frá fæðingu Jónasar (1856-1918).
Jónas fæddist á Úlfá í Eyjafjarðardal, sonur hjónanna Guðríðar Jónasdóttur og Jónasar Jónssonar. Hann lauk embættisprófi 1883, tók prestsvígslu, og þjónaði í Grundarþingum í Eyjafirði í um 25 ár. Seinna starfaði Jónas sem kennari við Gagnfræðaskólann á Akureyri.
Kona Jónasar var Þórunn Stefánsdóttir Ottesen. Börn þeirra átta fæddust á árunum 1885-1900, en fjögur létust úr mjög ung úr berklum með fárra ára millibili, og einnig þrjú fósturbörn þeirra hjóna. Börnin sem upp komust tóku upp ættarnafnið Rafnar, en þau voru Oddur, forstöðumaður í Kaupmannahöfn, Jónas læknir, Friðrik prestur og Stefán Sigurður skrifstofustjóri S.Í.S. í Reykjavík.
Sr. Jónas Jónasson stundaði ritstörf og stóð í bréfaskriftum hérlendis og erlendis. Árið 1915 stóð hann fyrir heimildasöfnun um þjóðhætti, þjóðsiði, trú og venjur hér á landi. Afrakstur söfnunarinnar kom út í bókinni Íslenskir þjóðhættir sem fyrst var gefin út árið 1934.
Afmælis sr. Jónasar verður minnst bæði norðan og sunnan heiða í sumar og fram á haust.
Að sýningunni í Amtsbókasafninu standa Landsbókasafn Íslands, Héraðsskjalasafnið á Akureyri, Minjasafnið á Akureyri og Amtsbókasafnið á Akureyri.
|
https://www.akureyri.is/is/frettir/lesid-a-legsteina
|
Lesið á legsteina
Næstkomandi föstudagskvöld 30. júní kl. 20.00 munu Kirkjugarðar Akureyrar og Minjasafnið á Akureyri bjóða til göngu um kirkjugarð Akureyrar. Gangan hefst við Minjasafnskirkjuna en hún stendur á lóð fyrstu sóknarkirkju Akureyringa. Þaðan verður gengið upp í kirkjugarðinn á Höfðanum, sömu leið og áður var gengið með kistur til greftrunar. Tilurð og saga kirkjugarðsins verður rakin og staldrað verður við valda legsteina sem eru eins og svo margt annað mótaðir af tískustraumum á hverjum tíma.
Áætlað er að gangan taki um tvær klukkustundir. Leiðsögumenn verða Smári Sigurðsson forstöðumaður Kirkjugarða Akureyrar og Hanna Rósa Sveinsdóttir safnvörður við Minjasafnið.
Þátttaka er ókeypis og allir eru velkomnir.
|
https://www.akureyri.is/is/frettir/heilsugaeslustodin-med-nyja-heimasidu
|
Heilsugæslustöðin með nýja heimasíðu
Opnuð hefur verið ný og endurbætt heimasíða Heilsugæslustöðvarinnar á Akureyri. Þar er að finna allar helstu upplýsingar um þá þjónustu sem veitt er, svo sem ungbarnavernd, fjölskylduráðgjöf, heimahjúkrun og læknisþjónustu. Slóðin á nýju síðuna er www.akureyri.is/hak.
|
https://www.akureyri.is/is/frettir/messa-haldin-undir-berum-himni
|
Messa haldin undir berum himni
Messa verður haldin undir berum himni á Gásum í Eyjafirði og að henni lokinni er boðið uppá sögustaðagöngu með leiðsögn að Mörðuvöllum í Hörgárdal.
Sunnudaginn 2. júlí kl 11.00 stendur Minjasafnið á Akureyri í samstarfi við Möðruvallaklausturskirkju fyrir messu í kirkjutóftinni á Gásum, sem var mesti kaupstaður Norðurlands á miðöldum allt fram á 16. öld og í raun Leifsstöð þeirra tíma þar sem siglingar til og frá Gásum voru mjög algengar.
Sr. Sólveig Lára Guðmundsdóttir sóknaprestur í Möðuvallaklausturskirkju mun messa og félagar úr kirkjukórnum leiða fjöldasöng með undirleik.
Að messu lokinni verður boðið uppá sögugöngu í samstarfi við Amtmannssetrið á Möðruvöllum. Gengið verður um Gásakaupstað undir leiðsögn Kristínar Sóleyjar Björnsdóttur, verkefnisstjóra Gásaverkefnisins, og saga hans sögð í fáum orðum. Þóroddur Sveinsson, tilraunastjóri Landbúnaðarháskólans á Möðruvöllum, mun kynna sögustaðina Skipalón, Hlaðir og Möðruvelli auk þess að flétta inn í frásögn sína margs konar fróðleik um það sem fyrir augu ber á leiðinni. Gengið verður að Möðruvöllum í Hörgárdal þar sem saga þess fornfræga staðar verður sögð og boðið verður uppá hressingu eftir gönguna.
Þáttakendur göngunnar þurfa að vera vel skóaðir og nestaðir fyrir 2- 3 tíma göngu. Að lokum mun rúta keyra göngufólkið að Gásum að bílunum. Þáttökugjald í gönguna eru 1000 krónur.
|
https://www.akureyri.is/is/frettir/opnun-a-yfirlitssyningu-louisu-matthiasdottur
|
Opnun á yfirlitssýningu Louisu Matthíasdóttur
Í tilefni yfirlitssýningar á verkum Louisu Matthíasdóttur (1917–2000) mun Jón Proppé, gagnrýnandi, halda fyrirlestur í Deiglunni laugardaginn 1. júlí kl.13.00, um ævi hennar og störf. Sama dag kl.15.00 verður opnuð yfirlitssýning á verkum hennar í Listasafninu á Akureyri, en Louisa nýtur mikillar hylli jafnt heima á Íslandi sem í Bandaríkjunum þar sem hún settist að og bjó meginhluta ævi sinnar.
Þessi yfirlitssýning á verkum Louisu er sú umfangsmesta sem haldin hefur verið og rekur allan hennar listamannsferil í sex áratugi. Á henni er bæði að finna olíumálverk og verk unnin á pappír, alls um hundrað talsins. Sýningin er ekki síður áhugaverð fyrir þær sakir að fæst þessara verka hafa sést hér á landi áður. Verkefnið er skipulagt af American-Scandinavian Foundation í New York í samvinnu við ættingja listamannsins og hefur á ferð sinni haft viðdvöl í Þýskalandi og Danmörku áður en hún er nú að endingu sett upp í Listasafninu á Akureyri.
Sýningin spannar vítt svið í list Louisu Matthíasdóttur og eru elstu verkin frá fimmta áratug tuttugustu aldarinnar, en jafnframt gefur að líta myndskreytingar, mynsturteikningar og stórar pastelmyndir og krítarteikningar sem hafa aldrei fyrr verið til sýnis. Louisa er af mörgum talin meðal fremstu frásagnarmálara Bandaríkjanna og er hvað þekktust fyrir ríkar andstæður í litanotkun og áhrifamikla uppbyggingu hinna ofurraunsæislegu málverka sinna. Fullyrða má að þessi umfangsmikla sýning á verkum hennar geri ferli hennar ágæt skil og sýni glöggt hvernig hún þróaðist sem listmálari.
Þessi yfirlitssýning á verkum Louisu Matthíasdóttur hefur vakið mikla athygli almennings og listunnenda erlendis og um hana hefur verið ítarlega fjallað í fjölmiðlum, svo sem í New York Times og New York Observer og ennfremur í forsíðugrein í New York Sun. Sem dæmi um það lofsorð sem lokið hefur verið á sýninguna má nefna skrif hins þekkta gagnrýndanda Hiltons Kramer í New York Observer þar sem hann lýsir sýningunni sem „stórkostlegri yfirlitssýningu" og segir jafnframt: „Það er vart hægt að biðja um betri sýningu á verkum Louisu Matthíasdóttur. Öll meginviðfangsefni hennar í myndlistinni eru kynnt til sögunnar: Stórbrotið landslag og hlýleg húsakynni, portrettmyndir, sjálfsportrett og hópmyndir, mörg stór málverk og skemmtileg röð gvasslitamynda og teikninga sem eru tileinkaðar börnum."
Samhliða sýningunni hefur verið gefin út vegleg sýningarskrá sem í eru 40 myndir og ritgerðir um list og feril Louisu Matthíasdóttur.
|
https://www.akureyri.is/is/frettir/lif-og-litir-i-gilinu
|
Líf og litir í Gilinu
Listagilið iðaði af mannlífi í dag. Þar var meðal annars opnuð yfirlitssýning á verkum Louisu Matthíasdóttur í Listasafninu sem vakti mikla hrifningu fjölmargra gesta, Hallgrímur Ingólfsson opnaði sýningu á bláum myndum í JV Gallery og krakkar á vinabæjarmóti sýndu gjörning í portinu fyrir ofan Ketilhúsið.
Myndirnar tala sínu máli.
|
https://www.akureyri.is/is/frettir/korfuknattleiksdeild-thors-til-fyrirmyndar
|
Körfuknattleiksdeild Þórs til fyrirmyndar
Í gær, sunnudag, sæmdi Ólafur Rafnsson, forseti Íþrótta- og ólympíusambands Íslands, Körfuknattleiksdeild Þórs viðurkenningu sem fyrirmyndardeild ÍSÍ.
Þetta var í fyrsta sinn sem Ólafur veitir fyrirmyndarviðurkenningu frá því að hann tók við sem forseti ÍSÍ og einkar viðeigandi að körfuknattleiksdeild hafi orðið þessa heiðurs aðnjótandi þar sem Ólafur er fyrrum formaður Körfuknattleikssambands Íslands.
Afhending fyrirmyndarviðurkenningarinnar fór fram í Hamri, félagsheimili Þórs. Þótti athöfnin takast vel en í lok hennar var boðið upp á kaffi og bakkelsi.
Körfuknattleiksdeild Þórs varð áttunda félagið eða deildin sem hlýtur þessa viðurkenningu innan Íþróttabandalags Akureyrar. Þetta er einnig önnur viðurkenningin innan deildarinnar því áður hefur Taekwondódeild Þórs hlotið þennan heiður.
Fyrirmyndafélag ÍSÍ er gæðaverkefni íþróttahreyfingarinnar og er viðurkenningin veitt til fjögurra ára í senn. Félag sem hlýtur nafnbótina þarf að uppfylla ákveðnar kröfur til þess að koma til greina sem viðurkenningarhafi og er því ákveðinn gæðastimpill fyrir þá sem hljóta nafnbótina.
Að baki útnefningar Körfuknattleiksdeildar Þórs sem fyrirmyndardeildar, liggur mikil vinna fórnfúsra einstaklinga sem eiga mikinn heiður skilinn. Þetta er jafnframt viðurkenning á því góða starfi sem hefur verið unnið innan vébanda Körfuknattleiksdeildar Þórs allt frá stofnun deildarinnar. Vilja forsvarsmenn deildarinnar nota þetta tækifæri og þakka öllum þeim sem hafa unnið fyrir deildina í gegnum tíðina og færa þeim kveðju sína.
Þessar myndir voru teknar við afhendinguna.
Ólafur Rafnson, Bjarni Hjarðarson, formaður Körfuknattleiksdeildar Þórs, Hrafn Kristjánsson, þjálfari meistaraflokks karla, Árni Bjarnason, formaður Unglingaráðs Körfuknattleiksdeildar Þórs og Guðmundur Oddson, fyrirliði meistaraflokks karla og unglingaþjálfari.
|
https://www.akureyri.is/is/frettir/staersta-skemmtiferdaskipid
|
Stærsta skemmtiferðaskipið
Mikill fjöldi ferðamanna hefur sótt bæinn heim það sem af er að sumri og velur stór hluti af þeim að koma sjóleiðina. Skemmtiferðaskipið Costa Atlantica kom til hafnar á Akureyri kl. 7 í gærmorgun og mun það vera stærsta skipið sem hingað hefur komið. Skipið er 292 metrar á lengd, 85.619 brúttótonn og ber um 2300 farþega. Costa Atlantica lagði úr höfn kl. 14 í gær, á leið sinni til Reykjavíkur.
Akureyringarnir og hjónin Gísli og Lúlla fóru niður að höfn til þess að skoða skipið en þau fóru í sjö daga siglingu með systurskipi þess, Costa Mediterranea, fyrir mánuði síðan. Segja þau að allur aðbúnaður um borð sé til fyrirmyndar og mjög nútímalegur. Má þá nefna að um borð eru þrjár sundlaugar, heilsurækt, verslanir, veitingastaðir og alls kyns afþreying fyrir fólk á öllum aldri.
Myndirnar voru teknar í blíðskaparveðri þegar skipið lagði úr höfn.
|
https://www.akureyri.is/is/frettir/vimulausis
|
Vímulaus.is
Vímulaus æska heldur uppá 20 ára starfsafmæli sitt á þessu ári og í tilefni þess er margt gert til þess að minnast tímamótanna. Meðal annars tóku mörg sveitarfélög beinan þátt í opnun á nýrri vefsíðu félagsins á www.vimulaus.is
Borgarstjórinn í Reykjavík, Vilhjálmur Þ Vilhjálmsson, opnaði heimasíðu Vímulausrar æsku kl. 13.00 í dag. Á sama tíma opnuðu bæjarstjórar eða aðrir fulltrúar helstu sveitarfélaga landsins heimasíðuna fyrir hönd síns sveitarfélags, á sínum skrifstofum, víðs vegar um landið.
Fyrir hönd bæjarins sendi Hermann Jón Tómasson Vímulausri æsku kveðju, vegna opnunar vefsíðunnar.
Á forsíðu heimasíðunnar má sjá allar þær kveðjur og velfarnaðaróskir sem sendar voru í tilefni opnunarinnar í dag. Sjá nánar hér
F.v. Margrét Kristín Helgadóttir, formaður áfengis- og vímuvarnarnefndar, Hermann Jón Tómasson, formaður bæjarráðs og Bryndís Arnarsdóttir, forvarnarfulltrúi, opnuðu heimasíðuna kl. 13.00 í dag í Ráðhúsi Akureyrar
|
https://www.akureyri.is/is/frettir/fraedsluganga-um-merk-tre
|
Fræðsluganga um merk tré
Á morgun, fimmtudaginn 6. júlí, efna Skógræktarfélag Eyfirðinga og Akureyrarbær til fræðslugöngu um Miðbæ og Norðurbrekku þar sem skoðuð verða og kynnt merk tré. Lagt verður upp frá Ráðhústorgi kl. 20.00 og endað á sama stað með ketilkaffi.
Skógræktarfélag Eyfirðinga hefur, í samvinnu við Akureyrarbæ, gefið út upplýsingabækling um 32 merk tré á Akureyri og er fræðslugangan farin í tilefni af því. Bæklingurinn, sem inniheldur myndir af trjánum, staðsetningu þeirra, uppruna og hæðarmælingar, verður kynntur í göngunni undir leiðsögn sérfróðra.
Nálgast má bæklinginn m.a. í þjónustuanddyri Ráðhússins að Geislagötu 9, í Upplýsingamiðstöð ferðamanna Hafnarstræti 82, hjá starfsfólki í Lystigarðinum og einnig á öllum bensínstöðvum í bænum.
Smelltu hér til að skoða bæklinginn á pdf-formi.
|
https://www.akureyri.is/is/frettir/esso-motid-haldid-i-20-skipti
|
Esso-mótið haldið í 20. skipti
Mikill fjöldi fólks er nú kominn til Akureyrar vegna Esso-móts KA sem hófst í dag. Um fjórtán hundrað drengir frá 34 félögum á öllu landinu mæta til leiks á þetta 20 ára afmælismót og einnig fríður hópur fararstjóra og þjálfara. Mót af þessari stærðargráðu krefst mikillar skipulagningar og um 200 sjálfboðaliðar á vegum KA sjá til þess að allt gangi vel fyrir sig. Um 560 leikir verða spilaðir á mótinu og með tilkomu nýja grasvallar KA manna, verða allt að 10 leikir spilaðir samtímis.
Nánari upplýsingar um mótið þar sem meðal annars er hægt að fylgjast með úrslitum má finna hér: http://www.ka-sport.is/essomot/
Um næstu helgi hefst svo 18. Pollamót Þórs og má búast við góðri þátttöku þar eins og undanfarin ár. Nánari upplýsingar um mótið má finna hér: http://www.thorsport.is
Báðum mótunum lýkur á sunnudag.
Myndirnar voru teknar í dag, á fyrsta degi Esso-mótsins
|
https://www.akureyri.is/is/frettir/saekjum-sofnin-heim
|
Sækjum söfnin heim
Íslenski safnadagurinn verður haldinn hátíðlegur á Minjasafninu á Akureyri, í gamla bænum í Laufási og á Iðnaðarsafninu á Akureyri sunnudaginn 9. júlí. Af þessu tilefni bjóða þau öllum að koma og skoða stórskemmtilegar og fræðandi sýningar safnanna, en aðgangur er ókeypis.
Á Minjasafninu eru tvær fastar sýningar; Eyjafjörður frá öndverðu og Akureyri – bærinn við Pollinn auk sumarsýningarinnar Ef þú giftist. Sýning sem enginn ætti að missa af. Opnunartími Minjasafnins er frá 10-17 alla daga.
Á Iðnaðarsafninu á Akureyri er starfssemi 70 fyrirtækja kynnt og þar má sjá sýnishorn af þeirrri fjölbreyttu vöru sem framleidd var í iðnaðarbænum Akureyri má þar m.a. nefna skó, mokkakápur, súkkulaði, gos, húsgögn og málningu. Auk þess sem sjá má vélar og verkfæri af öllum stærðum og gerðum, auglýsingar og sveinsstykki. Eikarbáturinn Húni II er gott dæmi um þann iðnað sem fram fór á Akureyri en hann er smíðaður í skipasmíðastöð KEA 1962-63. Í tilefni safnadagsins mun Hollvinafélag Húna II bjóða upp á siglingu fyrir alla fjölskylduna. Farið verður frá Torfunefsbryggju, neðan við Kaupangsstræti, klukkan 13, 14.30 og 16. Iðnaðarsafnið er opið alla daga frá 13-17.
Í Gamla bænum í Laufási, sem er stílhreinn burstabær frá
19. öld og dæmigerður fyrir íslenska bæjargerð efnafólks á þeim tíma, má sjá húsmuni og áhöld sem tíðkuðust í kringum aldamótin 1900. Í tilefni safnadagsins mun Ingvar Engilbertsson vinna með tré milli 14 og 17 og opnunartilboð verður á kaffihlaðborði vegna opnunar nýs glæsilegs veitingasalar í gamla presthúsinu í Laufási. Verð fyrir fullorðna eru 700 krónur og 500 fyrir börn 12 ára og yngri en aðgangur er ókeypis í Gamla bæinn sem er opinn alla daga 9-18.
Á íslenska safnadeginum er því kjörið tækifæri fyrir alla og þá sérstaklega fjölskyldufólk að koma og gera sér glaðan dag með því að fara inná söfnin, skoða gamla bæinn í Laufási og sigla með Húna II um Pollinn.
|
https://www.akureyri.is/is/frettir/songvaka-i-minjasafnskirkjunni-6
|
Söngvaka í Minjasafnskirkjunni
Minjasafnið á Akureyri hefur boðið upp á söngvökur síðan 1994. Þær hafa vakið verðskuldaða athygli enda hvergi hægt að finna skemmtidagskrá af þessum toga. Laugardaginn 8. júlí klukkan 20.30 verður þriðja söngvaka sumarsins í sérstakri en viðeigandi umgjörð Minjasafnskirkjunnar. Áheyrendur verða leiddir í söngferðalag í tali og tónum um íslenska tónlistarsögu frá miðöldum til okkar daga. Efnisskráin er afar fjölbreytt og spannar allt frá dróttkvæðum miðalda til söngva og þjóðlaga frá nítjándu og tuttugustu öld.
Flytjendur eru þau Hjörleifur Hjartarson og Íris Ólöf Sigurjónsdóttir.
Aðgangseyrir er kr. 1000.
|
https://www.akureyri.is/is/frettir/menningarhatid-heyrnarlausra
|
Menningarhátíð heyrnarlausra
Norræn menningarhátíð heyrnarlausra var sett í Ketilhúsinu á Akureyri í gær en hátíðin mun standa til sunnudagsins 16. júlí. Á sama tíma er haldin hér í bænum alþjóðleg leiklistarhátíð heyrnarlausra, svokölluð Döff-leikhúshátíð, sú fyrsta sem haldin er á Íslandi.
Búist er við nokkur hundruð gestum á þessar hátíðir. Heyrnarlausir munu setja svip sinn á bæinn næstu dagana og þar með gefa þeim sem heyra einstakt tækifæri til að kynnast menningu og samskiptaleiðum heyrnarlausra. Smellið hér til að skoða dagskrá menningardaganna á Akureyri.
Gagnlegir tenglar: www.deaf.is og www.draumasmidjan.is.
Myndirnar hér að neðan eru frá setningu menningarhátíðarinnar í gær.
Mikill fjöldi heyrnarlausra var saman kominn í Ketilhúsinu.
Ávörp á setningunni voru túlkuð yfir á öll Norðurlandamálin.
Sigrún Björk Jakobsdóttir, forseti bæjarstjórnar, flutti ávarp.
Hér klappa heyrnarlausir fyrir ræðumönnum.
Fulltrúar hinna Norðurlandanna fluttu einnig ávörp.
|
https://www.akureyri.is/is/frettir/happdraetti-vidburdadagatalsins-2
|
Happdrætti viðburðadagatalsins
Dregið hefur verið í happdrætti viðburðadagatalsins sem Akureyrarbær gaf út í lok febrúar. Vinningarnir eru ekki af verri endanum, meðal annars sundkort, miðar í leikhús og vetrarkort í Hlíðarfjall. Vinningsnúmerin eru þessi:
38
Tíu miða kort í Sundlaug Akureyrar
8.058
Þriggja mánaða kort í Sundlaug Akureyrar
658
Fjögurra daga kort í Hlíðarfjall veturinn 2006-2007
6.339
Tveir miðar í leikhús hjá LA næsta haust
10.523
Tveir miðar í leikhús hjá LA næsta haust
3.694
Vetrarkort í Hlíðarfjall
Vinningar fást afhentir í þjónustuanddyri Akureyrarbæjar, Geislagötu 9, gegn framvísun viðburðadagatals með réttu númeri.
|
https://www.akureyri.is/is/frettir/sidasta-fornleifauppgraftarlotan-hafin
|
Síðasta fornleifauppgraftarlotan hafin
Minjasafnið á Akureyri, Þjóðminjasafn Íslands og Fornleifastofnun Íslands hafa staðið fyrir fornleifarannsóknum á Gásakaupstað við Eyjafjörð síðan 2001 og nú er síðasta uppgraftarlotan í þessu tiltekna verkefni hafin en hún mun standa til 12. ágúst næstkomandi. Fornleifastofnun Íslands hefur séð um fornleifarannsóknina á Gásum sem er hluti af stærra verkefni um sögu og náttúru landsvæðisins við Hörgárósa, en svæðið er á Náttúruminjaskrá. Náttúrufræðistofnun Íslands, Akureyrarsetur, hefur m.a. kortlagt gróður á svæðinu.
Gásakaupstaður er meðal merkustu minja á landinu og er að finna aðeins 11 km norðan við Akureyri. Minjasvæðið er um 14.000 m² og er vel sýnilegt beru auga með um 60 búðartóftum. Um 1100 fermetrar af minjasvæðinu hafa verið opnaðir og í sumar vinna 12 manns í uppgreftrinum á Gásum undir stjórn fornleifafræðingana Howells Roberts og Orra Vésteinssonar. Rannsóknarsvæði sumarsins er kirkjurústin auk þess sem grafið verður í kirkjugarðinum. Einnig verður grafið á svæði sem opnað var 2001 og hefur verið unnið í síðan. Til þess að freista þess að finna upp verslunar á Gásum verður grafið í norðvesturhorni búðaþyrpingarinnar.
Síðustu sumur hefur mikið magn spendýra- og fiskibeina fundist á víð og dreif um kaupstaðinn og beinarannsóknir sýna að kjöt það sem var á boðstólum á Gásum var oftast fyrsta flokks, rétt eins og tíðkaðist á ríkum bæjum á suðvesturhorni landsins. Þessar upplýsingar ásamt öðrum hafa vakið upp spurningar um hvort slátrun og neysla kjötvöru á Gásum eigi sér innlendar eða erlendar rætur og í tengslum við beinarannsóknirnar fékkst styrkur frá Fornleifasjóði til samanburðarrannsókna í öskuhólnum á hinu forna höfuðbóli Möðruvöllum í Hörgardal. Markmið þeirrar rannsóknar er að kanna aldur og ástand mannvistarleifa í öskuhólnum. Þetta er fyrsta skrefið sem stigið er til að víkka út rannsóknina á Gásakaupstað, en hann var veigamesti kaupstaður á Norðurlandi á miðöldum og rannsóknir hafa sýnt að þar var verslað allt fram á 15. öld. Þar fór fram bæði inn- og útflutningur og verslað var með dýra vöru á borð við brennistein og fálka. Á Gásum fór fram bæði handverk og iðnaður þar sem brennisteinn var hreinsaður á staðnum og smíðað var úr járni og kopar.
Í tengslum við fornleifarannsóknina verður boðið upp á leiðsögn um uppgraftarsvæðið undir leiðsögn Orra Vésteinssonar miðvikudaginn 19. júlí og föstudaginn 29. júlí klukkan 13.00. Auk þess verður farin kvöldferð fimmtudagskvöldið 3. ágúst klukkan 20.00 með leiðsögn Kristínar Sóleyjar Björnsdóttur, kynningarfulltrúa Gásaverkefnisins. Farið verður frá bílastæðinu við Gáseyrina og þátttökugjald er 300 krónur. Helgina 22. og 23. júlí milli klukkan 10.00 og 16.00 verður miðaldamarkaður á Gásum þar sem handverksfólk úr Eyjafirði frá Danmörku og Noregi mun reyna að endurskapa lífið á Gásum með ýmsum hætti.
|
https://www.akureyri.is/is/frettir/verksmidjuganga-a-glerareyrum
|
Verksmiðjuganga á Gleráreyrum
Fimmtudagskvöldið 13. júlí kl 20.00 býður Iðnaðarsafnið á Akureyri til gönguferðar umhverfis verksmiðjusvæðið á Gleráreyrum á Akureyri. Í haust verða þær byggingar sem þar standa fjarlægðar og því fer hver að verða síðastur að ganga þarna um þetta mikla iðnaðarsvæði. Þorsteinn E. Arnórsson úr stjórn Iðnaðarsafnsins á Akureyri sér um leiðsögnina. Lagt verður af stað frá bílastæðinu sunnan við Glerártorg og þátttaka í göngunni er ókeypis. Fyrrum starfsmenn verksmiðjanna eru sérstaklega velkomnir og mega gjarnan leggja orð í belg.
Í gönguferðinni verður saga þessa merka svæðis rifjuð upp, en þarna hófst vélvæðing í iðnaði á Akureyri um aldarmótin 1900. Þarna voru margir vinnustaðir sem tengdust iðnaði s.s. Gefjun (sængurfatagerðin), Ylrún, Skógerðin Iðunn, Sútunarverksmiðja Iðunnar, Fataverksmiðjan Hekla, Silkiverksmiðja sambandsins, Öl og gos, Dúkaverksmiðjan og Ullarþvottastöðin. Verksmiðjurnar voru í marga áratugi fjölmennasti vinnustaður á Akureyri og dæmi eru um að menn ynnu þar næstum alla sína starfsævi.
Iðnaðarsafnið geymir minjar um starfsemi verksmiðjanna sem tekist hefur að bjarga og því tilvalið að undirbúa sig fyrir gönguna eða kalla fram raunverulegri myndir með því að heimsækja safnið sem er opið alla daga frá 13.00-17.00.
|
https://www.akureyri.is/is/frettir/starfsdagur-i-laufasi-4
|
Starfsdagur í Laufási
Flest tökum við nútíma þægindum sem sjálfsögðum hlut. Við kvörtum yfir tímaleysi en hvernig færum við að ef við þyrftum að búa til jafn hverstakslegan hlut eins og smjör eða skyr? Hvernig fór fólk eiginlega að þessu í gamla daga? Í Gamla bænum Laufási við Eyjafjörð verður hægt að fylgjast með fólki að störfum sunnudaginn 16. júlí milli 13.30 og 17.00
Pétur Þórarinnson, sóknarprestur, messar
kl 13.30 í kirkjunni og almennur söngur mun hljóma út á tún. Í Gamla bænum verður fólk að störfum m.a. við matargerð. Þar verður unnið úr undirstöðu matarræðis Íslendinga fyrr á öldum, mjólkinni. Kynnt verður
undir hlóðum og bakaðar gómsætar lummur enda erlendur gestur í heimsókn hjá maddömmunni. Gestum og gangandi verður boðið
að smakka á ýmsu góðgæti sem unnið verður í gamla bænum. Á hlaðinu verður heypskapur í fullum gangi og hljóðfæraleikararnir Einar og Haukur spila ljúfa tónlist.
Danshópur svífur um hlaðið og sýnir þjóðdansa kl. 15.30.
Þátttakendur í starfsdeginum í Laufási eru félagar úr Laufáshópnum auk fjölda annara sjálfboðaliða.
Opnunartími í Laufási er 9-18 alla daga og kaffiveitingar eru í glæsilegri ný opnaðari veitingasölu í Gamla prestshúsinu. Á fimmtudögum er Gamli bærinn og veitingasalan opin til 22.
|
https://www.akureyri.is/is/frettir/skipulagstillogur-ad-utilistaverkum-ofan-akureyrar
|
Skipulagstillögur að útilistaverkum ofan Akureyrar
Tillögur að staðsetningu útilistaverka ofan Akureyrar, nánar tiltekið neðan Fálkafells annars vegar og við skíðagöngubraut í Hlíðarfjalli hins vegar, liggja frammi til kynningar í þjónustuanddyri Akureyrarbæjar, Geislagöu 9, 1. hæð til föstudagsins 4. ágúst nk.
Frestur til að gera athugasemdir við tillögurnar rennur út kl. 16.00 föstudaginn 4. ágúst 2006 og skal athugasemdum skilað til Umhverfisdeildar Akuryearbæjar, Geislagötu 9, 3. hæð.
Gögn vegna framkvæmdaleyfis.
|
https://www.akureyri.is/is/frettir/utilistaverk-ofan-akureyrar
|
Útilistaverk ofan Akureyrar
Ástralski listamaðurinn Andrew Rogers hefur sótt um leyfi til uppsetninga listaverka ofan Akureyrar. Hann er einn virtasti nútímalistamaður Ástralíu og hefur haldið fjölda listsýninga víða um heim og vinnur nú að umhverfislistaverkum sem fyrirhugað er að verði staðsett á 12 mismunandi stöðum í heiminum og myndi táknræna keðju eða safn tengdra listaverka víðsvegar um heimsbyggðina. Á hverjum stað eru allt að þrjú listaverk og eru þau stærstu allt að 100 m x 100 m að stærð. Listamaðurinn hefur nú þegar sett upp slík verk í Ástralíu, Bólivíu, Chile, Ísrael og Shri Lanka.
Listaverkin eru unnin úr grjóti og hafa mismunandi form og útlit en mynda tákn og form sem endurspegla og eiga rætur sínar í náttúru, menningu og sögu þess staðar þar sem þau eru sett upp. Hugmynd listamannsins er sú að verkin verði jákvæð tákn um líf og endurnýjun.
Unnið er að alþjóðlegri heimildarmynd um gerð verkanna og meðal annars hefur fréttastofan CNN fylgt listamanninum eftir og fjallað um verk hans.
Tillögur að staðsetningu útilistaverkanna ofan Akureyrar, nánar tiltekið neðan Fálkafells annars vegar og við skíðagöngubraut í Hlíðarfjalli hins vegar, liggja frammi til kynningar í þjónustuanddyri Akureyrarbæjar, Geislagöu 9, 1. hæð til föstudagsins 4. ágúst nk.
Frestur til að gera athugasemdir við tillögurnar rennur út kl. 16.00 föstudaginn 4. ágúst 2006 og skal athugasemdum skilað til Umhverfisdeildar Akuryearbæjar, Geislagötu 9, 3. hæð.
Hér má skoða tillögurnar nánar: Gögn vegna framkvæmdaleyfis.
Á myndunum má sjá dæmi um steinlistaverk Andrews Rogers og fyrirhugaða staðsetningu þeirra ofan Akureyrar.
|
https://www.akureyri.is/is/frettir/djangojazzhatidin-haldin-i-sjotta-sinn
|
Djangojazzhátíðin haldin í sjötta sinn
Sjötta Djangojazzhátíðin verður haldin á Akureyri miðvikudaginn 19.júlí til og með laugardagsins 22. júlí n.k. Hátíð þessi ber nafn gítarsnillingsins Django Reinhardt og er sem fyrr einn af hápunktum á Listasumri á Akureyri.
Aldrei hefur tónleikagestum þessarar hátíðar staðið til boða fjölbreyttari, né glæsilegri dagskrá. Alls verða fimm tónleikar í boði og segja má að meðal tónlistarmanna séu færustu fulltrúar á sínu sviði bæði hérlendis, vestan hafs og austan. Í því sambandi má nefna, fiðluleikarana: Ola Kvernberg frá Noregi og Aaron Weinstein frá Ameríku og gítarleikarana: Andreas Öberg frá Svíþjóð, Greg Lowe frá Kanada, Björn Thoroddsen og sígaunan snjalla Paulus Schäffer frá Hollandi.
Eins og áður verður námskeið í leik á sígaunadjassí í boði, en slík námskeið hafa verið snar þáttur í fyrri hátíðum og komið mörgum nemendum upp á varanlegt lag í þeirri tónlist. Robin Nolan og tríó hans hefur frá upphafi verið rauði þráðurinn í fyrri hátíðum og námskeiðum. Robin Nolan kemst ekki að þessu sinni, þar sem hann hefur ekki náð sér að fullu af úlnliðsbroti. Sígauni og margrómaður gítarsnillingur Paulus Schaffer frá Hollandi skipar sæti Robin á þessari hátíð.
Ástæða er til að benda sérstaklega á nýtt tónleikaform á fimmtudagskvöldinu, þegar boðið verður upp á fjögurra landa gítartakta þar sem fulltrúar Kanada, Hollands, Íslands og Svíþjóðar leika listir sínar í jákvæðri keppni.
Félagið DjangoJazz Festival Akureyri hefur veg og vanda að hátíðinni eins og jafnan áður.
Hér má sjá dagskrá hátíðarinnar.
|
https://www.akureyri.is/is/frettir/alyktun-um-akureyrarflugvoll
|
Ályktun um Akureyrarflugvöll
Stjórn Atvinnuþróunarfélags Eyjafjarðar ítrekar mikilvægi lengingar flugbrautarinnar á Akureyri vegna framtíðaruppbyggingar millilandaflugs og hvetur stjórnvöld til að standa að fullu við fyrri áætlanir um framkvæmdir á Akureyrarflugvelli.
Ályktunin er svohljóðandi:
„Að undanförnu hefur verið unnið að lengingu flugbrautar Akureyrarflugvallar. Lenging flugbrautarinnar er grundvallaratriði varðandi framtíðaruppbyggingu millilandaflugs um völlinn og skapar mikil sóknarfæri, bæði fyrir ferðaþjónustu á Norður- og Austurlandi og fyrir atvinnulífið í heild og er þessi framkvæmd í fullu samræmi við þá vinnu sem nú er í gangi með Vaxtarsamningi Eyjafjarðar um eflingu svæðisins og aukna samkeppnishæfni fyrirtækja.
Í ljósi þessa og vaxandi mikilvægis samgangna við atvinnuuppbyggingu á svæðinu hvetur stjórn Atvinnuþróunarfélags Eyjafjarðar ríkisstjórnina til að standa að fullu við fyrri áætlanir varðandi lengingu flugbrautarinnar á Akureyrarflugvelli.“
Frétt af www.afe.is.
|
https://www.akureyri.is/is/frettir/kvoldvaka-i-laufasi
|
Kvöldvaka í Laufási
Minjasafnið á Akureyri stendur fyrir sjö kvöldvökum í sumar í Gamla bænum í Laufási til heiðurs sr. Jónasi Jónassyni sem skrifaði bókina Íslenskir Þjóðhættir. Fjórða kvöldvakan í Laufási verður fimmtudagskvöldið 20 júlí kl 20.30 og yfiriskriftin að þessu sinni er „Bjart er yfir baugalín".
Skúfhólkar prýða skotthúfur sem notaðar eru við peysuföt og upphlut. Líklegt er að slíkur klæðnaður hafi verið venjubundinn klæðnaður alþýðufólks en er nú nánast eingöngu notaður við hátíðleg tækifæri. Skotthúfan hefur verið aðaltákn búningsins allt frá upphafi 19. aldar en óvíst er hvaðan íslenska skotthúfan kom upphaflega. Er hugsanlegt að húfan hafi upphaflega verið hlífðarfat norrænna karlmanna eða jafnvel höfuðfat skólapilta á Hólum og í Skálholti? Uppruni skúfhólka sem skreyta skotthúfurnar er einnig óljós, en þeir eru af margvíslegri gerð og oft verðmætir safn- eða ættargripir. Var skúfhólkurinn ef til vill meira en skart sem tengdi eigandann við fortíð og nútíð eða sýndi þjóðfélagsstöðu? Er hugsanlegt að skotthúfan, skúfurinn og skúfhólkurinn hafi verið sameiningartákn og einkennishúfa íslenskra kvenna; upphaflega og að öllum líkindum sem baráttutæki í frelsisbaráttu þeirra?
Fjórða kvöldvakan í Laufási verður fimmtudagskvöldið 20 júlí kl 20.30 og yfiriskriftin að þessu sinni er „Bjart er yfir baugalín". Fyrirlesari er Inga Arnar,sem útskrifaðist nýverið frá Háskóla Íslands með BA-próf í þjóðfræði og nútímafræði sem aukagrein. Inga Arnar mun fjalla um lokaverkefnið sitt sem ber yfirskriftina Saga skúfhólksins. Fyrr var Inga menntuð fata- og textílkennari frá Odense Fagskole & Håndarbejdsseminarium í Danmörku og hefur síðari ár sérhæft sig í kvenþjóðbúningasaum og þjóðbúninga-saumanámskeiðum sem hún hefur aðallega starfrægt á vinnustofu sinni á Akureyri. Erindi hennar fjallar um þróun og merkingu skúfhólksins á íslenskum kvenskotthúfum.
|
https://www.akureyri.is/is/frettir/midaldamarkadur-a-gasum-i-eyjafirdi
|
Miðaldamarkaður á Gásum í Eyjafirði
Minjasafnið á Akureyri stendur fyrir Miðaldamarkaði á Gásum í Eyjafirði laugardaginn 22. og sunnudaginn 23. júlí næstkomandi milli
kl.10 og 16 báða dagana. Þar fá gestir tækifæri til þess að staldra við á síðmiðöldum og kynnast bæði starfsháttum og menningu þessa tíma.
Kaupmenn og handverksfólk í miðaldaklæðnaði verður við leik og störf. Seldur verður innlendur og erlendur varningur og unnið verður að ýmiss konar handverki, svo sem vattarsaumi, tálgun og skósaum, auk þess sem spáð verður í rúnir. Einnig verður brennisteinn úr Námafjalli hreinsaður með gömlum aðferðum og skotið verður úr miðaldafallbyssu út í Eyjafjörð kl.11.30, 13.30
og 16.
Þá munu danskir riddarar berjast á jörðu niðri með spjótum og sverðum kl.11, 13, og 15.30, járnsmiður verður að störfum milli kl. 13 og 15 og sönghópurinn Hymnodia syngur miðaldalög kl.12 og 15.
Fornleifafræðingar frá Fornleifastofnun Íslands, sem nú vinnur að fornleifarannsóknum á miðaldakaupstaðnum Gásum, verða að störfum báða dagana milli kl.12 og 15 auk þess sem boðið verður uppá leiðsögn um uppgraftarsvæðið kl.10.30, 12.30 og 15. Einnig gefst gestum tækifæri til að bregða á leik og reyna sig við bæði bogfimi og steinakast og milli kl.14 og 16 verður teymt undir yngstu gestunum, sem fá að skella sér á bak hestum með þófa. Síðast en ekki síst verður hægt að gæða sér á kjötsúpu að miðaldasið í boði Norðlenska, Samkaupa/Úrvals og FRIÐRIKS V.
Aðgangseyrir er 500 krónur fyrir fullorðna en frítt fyrir börn. Dagskrá helgarinnar er eins báða dagana og hana má sjá í heild sinni á heimasíðunum www.gasir.is og www.akmus.is
Samstarfsaðilar að miðaldamarkaðnum auk fyrrnefndra aðila eru handverksfólk og áhugafólk um miðaldir úr Eyjafirði, Gásavinafélagið og starfsfólk Middelaldercentret í Nykøbing - Falster í Danmörku og Vikingmuséet Borg á Lófoten í Noregi, en þátttaka hinna síðasttöldu er hluti af samnorrænu verkefni sem styrkt er af Norræna Menningarsjóðnum (Nordisk Kulturfond).
|
https://www.akureyri.is/is/frettir/fjolskylduhatidin-i-hrisey
|
Fjölskylduhátíðin í Hrísey
Fjölskylduhátíðin í Hrísey verður haldin helgina 21-23. júlí. Vonandi finna sem flestir eitthvað við sitt hæfi og koma til með að eiga góða helgi í Perlunni okkar, Hrísey.
Föstudagur 21.júlí
10.00 Miðasala hefst.
15.00 Setningarathöfn
Ómar Hlynsson kynnir hátíðarinnar
setur fjölskylduhátíðina 2006.
Blessun, séra Hulda Hrönn M. Helgadóttir.
Leikfélagið Krafla
Leikskólabörn syngja
Ingó töframaður
Kór syngur nokkur lög
Unnur Birna og Sólveig spila á fiðlu og píanó
Kynning á Brekkusöngslagi
Kaffisala í hátíðartjaldi á vegum kvenfélagsins til kl 17.00
16.00 Leiktæki opna og verða opin til kl 19.00
16.30 Kassaklifursæfingar til kl 18.00
18.00 Óvissuferð barna
18.30 Kveikt upp í grillum á hátíðarsvæði
20.00 Vitaferð
21.00 Dansleikur fyrir alla fjölskylduna með Idolstjörnunni
Ínu til kl 01.00
22.00 Óvissuferð ( fyrir 18 ára og eldri)
Brekka Trúbadorar spila fram á nótt.
Fossinn Opið fram á nótt.
Laugardagur 22. júlí
09.00 Sundlaug opnar
10.00 Miðasala hefst
Leiktæki opna og verða opin til kl 19.00
10.30 Keppni í kassaklifri
11.00 Vitaferð
Kaffisala í hátíðartjaldi á vegum kvenfélagsins til kl 17.00.
13.00 Söngvakeppni barna
Fitness keppni fyrir 13-15 ára
14.00 Lyftarakeppni
Dráttarvélasýning á svæðinu
15.00 Fjölskylduskemmtun á hátíðarsvæði
Tóti tannálfur og Jósafat mannahrellir
Palla pera og Guffi banani úr Ávaxtakörfunni
Ingó töframaður
Ómar Ragnarsson
Leynigestur
Leikfélagið Krafla
Kynning á Brekkusöngslagi 2006
17.00 Ökuferð um þorpið með Tóta tannálfi og Sölva súra
Ratleikur
18.30 Kveikt upp í grillum á hátíðarsvæði
Hópakstur dráttarvéla um þorpið
19.30 Vitaferð
20.30 Kvöldvaka
Hríseyjarmær syngur nokkur lög
Ómar Ragnarsson
Snorri málari
Helga Braga og Steinn Ármann
Oddur H.Halldórsson
Kynning á brekkusöngslagi 2006
Flugmódelsýning ef veður leyfir
Að lokinni kvöldvöku verður kveikt upp í varðeldi, brekkusöngur og flugeldasýning.
24.00 Dansleikur með sveiflukónginum Geirmundi Valtýssyni
Brekka músík fram á nótt.
Fossinn opið fram á nótt
Sunnudagur 23. júlí
09.00 Sundlaug opnar
11.00 Leiktæki opna og verða opin til kl 17.00
13.00 Stangveiðikeppni
Ökuferð um þorpið á dráttarvélum
15.00 Vitaferð
17.00 Vitaferð
Hátíð lýkur.
VERÐSKRÁ
Aðgangseyrir er 2000 krónur fyrir 16 ára og eldri. ( fæðingarár 1990)
Frítt fyrir börn í fylgd með fullorðnum.
Leiktækjaland (aldurstakmark 14 ára)
Armband, gildir út hátíðina keypt á föstudegi eða laugardegi kr 1.500.
Armband keypt á sunnudegi kr 800.
15 mínútur= 1 spesía kr 200.
FERÐIR
Vitaferð, fullorðnir, 16 ára og eldri kr 1000. Börn kr 500.
Ökuferð um þorpið kr 500.
Óvissuferð barna kr 700.
Ökuferð með Tóta tannálfi og Sölva súra kr 500.
Óvissuferð ( 18 ára og eldri) kr 2000.
Ferjan fer aukaferðir kl 01.00 aðfaranótt laugardags og kl 01.00 og 04.00 aðfaranótt sunnudags.
ATH!
Þeir sem hafa hug á því að koma með tjaldvagn eða fellihýsi í eyjuna þurfa að panta flutning hjá ferjunni í síma 695-5544. Flutningur á tjaldvagni kostar kr. 2500 en á fellihýsi
kr. 3000.
|
https://www.akureyri.is/is/frettir/glerardalshringurinn-24x24
|
Glerárdalshringurinn 24x24
Glerárdalshringurinn 24x24 er félag sem stofnað er utan um göngu sem farin verður í byrjun júlí á hverju ári. Gengið er fjallahringinn sem myndar Glerárdal í Eyjafirði og 24 tindar eru sigraðir á leiðinni.
Hugmyndina að því að ganga fjallahringinn umhverfis Glerárdal ofan Akureyrar má rekja til Þorvaldar Þórssonar sem hafði gengið þennan hring einn síns liðs sumarið 2003. Þorvaldi, sem er alvanur fjallamaður, leist þannig á þessa leið að kynna ætti hana fyrir fleirum þar sem þarna væri um að ræða kærkomna viðbót á leiðum fyrir göngufólk. Eftir að Þorvaldur kynnti þessa hugmynd fyrir Ragnari Sverrissyni á Akureyri þróaðist hún áfram og varð að því sem kallað var 24x24, þ.e. 24 tindar á 24 klukkustundum.
Að sögn Ragnars Sverrissonar er leiðin mjög krefjandi og svæðið einnig eitt það fallegasta sem fyrirfinnst á öllu landinu. Hann fer sjálfur í allar ferðir sem félagið stendur fyrir og segir að það sé engu líkt að láta reyna á þolrifin, frábær líkamsrækt og mikil áskorun og að mikið og stórbrotið útsýni sé víða á leiðinni. “Náttúrufegurðin er ótrúleg og tilfinningin að komast á toppinn er engu lík,” sagði Ragnar í dag, spenntur fyrir göngunni.
Þátttakendum verður skipt í þrjá hópa og reiknað er með að þeir fari mis hratt yfir. Þeir verða svo sóttir og fluttir upp í Fálkafell þar sem þreyttum og ánægðum göngugörpum verður boðið í kakó og kleinur og keyrt til Akureyrar að því loknu.
Margir koma að slíkri göngu, m.a Björgunarsveitin Súlur ásamt fjölmörgum sjálfboðaliðum á vegum félagsins. Einnig munu göngugarparnir fá sendingu af himnum ofan sem Arngrímur Jóhannsson flugmaður og Magnús Þorsteinsson í Avon ætla að varpa niður til þeirra; orkudrykki, sviðasultu og muffins.
Undirbúningsfundur verður haldinn í húsnæði björgunarsveitarinnar Súlna á Akureyri að Hjalteyrargötu 12 í kvöld, föstudaginn 21. júlí kl. 20.00.
Fólk getur skráð sig í ferðina með því að senda póst á [email protected] þar sem fram koma upplýsingar um nafn, netfang og símanúmer. Einnig er hægt að mæta án þess að skrá sig.
Glerárdalshringurinn 2006 verður farin laugardaginn 22.júlí og er lagt af stað kl.08.00 frá skíðahótelinu í Hlíðarfjalli. Þátttaka er ókeypis.
Allar nánari upplýsingar má finna á heimasíðu félagsins, www.glerardalur.is
|
https://www.akureyri.is/is/frettir/vinattuhlaupid-a-akureyri
|
Vináttuhlaupið á Akureyri
Hið alþjóðlega World Harmony Vináttuhlaup hófst þann 13. júlí við Höfða með stuttri athöfn tileinkaðri alþjóðlegri vináttu, skilningi og umburðarlyndi. Að athöfninni lokinni lögðu hlauparar af stað með tákn hlaupsins, logandi kyndil, upp í hringferð sína um landið sem verður alls 1534 km og varir í 15 daga. Hlaupið er alþjóðlegt kyndilboðhlaup og tilgangur þess er að efla vináttu og skilning. Alls verða hlaupnir 40.000 km í 70 löndum í öllum heimsálfum og gert er ráð fyrir því að þátttakendur í ár verði vel á aðra milljón.
Vináttuhlaupið kom til Akureyrar í dag. Sundgarparnir Viktoría Áskelsdóttir og Sigurður Víðir Smárason syntu með kyndilinn frá útsýnisstaðnum norðan Vaðlareits að Höepfnersbryggju. Á bryggjunni tók Sigrún Stefánsdóttir, bæjarfulltrúi, á móti þátttakendum og færði þeim kærkomið heitt kakó og blómvendi. Hún tók þar við kyndlinum og hljóp með hann á Ráðhústorg þar sem Starri Heiðmarsson frá ungmennafélagi UMSE beið átekta og hljóp áleiðis til Dalvíkur þar sem ferðinni er haldið áfram um landið.
Vináttuhlaupið er grasrótarviðburður sem snertir líf milljóna manna. Hlauparar Vináttuhlaupsins heimsækja skóla, hlaupahópa, ungmennafélög og lands- og sveitarstjórnir á hverjum stað. Í öllum þessum heimsóknum er takmarkið um alþjóðlega vináttu í hávegum haft, en auk þess votta hlaupararnir virðingu sína þeim sem vinna að sátt og samlyndi í sínu eigin samfélagi á sinn eigin hátt. Markmið Vináttuhlaupsins er ekki að safna fé eða að leitast eftir stuðningi við pólitískan málstað, heldur einfaldlega að stuðla að náungakærleik milli fólks af öllu þjóðerni og hjálpa til við að styrkja bönd alþjóðlegrar vináttu og einingar.
Fólk af öllu þjóðerni, trúarbrögðum og menningarhópum hefur tekið þátt í þessum viðburði, sem Sri Chinmoy setti á stofn árið 1987. Sri Chinmoy heldur því fram að íþróttir geti verið kröftugt tæki til að stuðla að sátt og samlyndi í heiminum. Hann er þekktur um allan heim fyrir ýmsa viðburði sem hafa sameinað fólk af öllum stéttum og stigum í vinnu fyrir betri heimi. Sri Chinmoy er nú á áttræðisaldri, en allt sitt líf hefur hann tileinkað því að flytja boðskap heimseiningar og vináttu, hvort heldur sem er sem íþróttamaður, heimspekingur, myndlistarmaður eða ljóðskáld. Á meðal margra stuðningsmanna hlaupsins eru hjónin Nelson Mandela og Graça Machel.
Frekari upplýsingar má fá á heimasíðu Vináttuhlaupsins: www.worldharmonyrun.org/iceland
|
https://www.akureyri.is/is/frettir/ein-med-ollu-2006
|
Ein með öllu 2006
Fjölskylduhátíðin "Ein með öllu" verður haldin dagana 4.-7. ágúst. Dagskráin er bæði glæsileg og fjölbreytt og ættu allir að finna eitthvað við sitt hæfi í höfuðborg hins bjarta norðurs.
Dagskrá Einnar með öllu 2006
Föstudagur 4. ágúst:
Kl. 20:00 Hátíðin sett
Kl. 20:05 Syngjandi trúðar
Kl. 20:25 Rakarastofukvartettinn Elmar
Kl. 20:40 Afrika Lole – Dans + kynning á kennslunni laugardag
og sunnudag
Kl. 20:55 Sessý og Sjonni
Kl. 21:15 Helgi og hljóðfæraleikararnir
Kl. 21:35 Ragnheiður Sara
Kl. 22:05 Greifarnir
Kl. 22:30 Sent
Kl. 23:00 Apollo
Dagskrárlok kl. 23:30
Laugardagur 5. ágúst:
Kl. 14:00 Skúli Gautason kynnir
Kl. 14:05 Tóti tannálfur og Jósafat mannahrellir
Kl. 14:25 Halla og Ladda eftirhermur
Kl. 14:35 Páll Óskar
Kl. 14:50 Ragnheiður Sara
Kl. 15:15 Rakarastofukvartettinn Elmar
Kl. 15:30 Sálin hans Jóns míns
Kl. 15:50 Ína Idol og hljómsveit
Kl. 16:10 Apollo
Kl. 16:35 Helgi og hljóðfæraleikararnir
Hlé á dagskrá um kl 17.10
Kl. 20:00 Ávaxtakarfan – Guffi banani og Palla pera
Kl. 20:20 Sessý og Sjonni
Kl. 20:40 Eurobandið – Regína Ósk, Friðrik Ómar & Co.
Kl. 21:05 Ína Idol og hljómsveit
Kl. 21:35 Sixties
Kl. 22:05 Tortímandinn
Kl. 22:35 Ten steps away
Kl. 23:00 Sent
Dagskrárlok kl. 23:30
Sunnudagur 6. ágúst:
Kl. 14:00 Skúli Gautason kynnir
Kl. 14:05 Tortímandinn
Kl. 14:30 Sigga Beinteins, Grétar Örvarsson og hljómsveit
Kl. 15:00 Dúettinn Guðrún Gunnarsdóttir og Friðrik Ómar
Kl. 15:30 Sigrún Vala
Kl. 15:45 Land & synir
Kl. 16:15 Kaja
Kl. 16:30 Kung Fu
Hlé á dagskrá um kl 17.00
Kl. 19:30 Grillhátíðir við Bónus, Hagkaup og 11-11, Kaupangi. Coca Cola og pylsur frá SS í
boði fyrir alla í hverfum bæjarins
Kl. 20:10 Haldið í skrúðgöngur á Akureyrarvöll
Kl. 20:30 Skrúðgöngur koma á Akureyrarvöll
Kl. 20:55 Lúðrasveit Akureyrar
Kl. 21:00 Lokahátíðin sett
Kl. 21:05 Sessý og Sjonni
Kl. 21:20 Afríka Lole
Kl. 21:35 Karlakór Akureyrar/Geysir + einsöngur
Kl. 21:50 Eurobandið – Regína Ósk, Friðrik Ómar & co.
Kl. 22:10 Skítamórall
Kl. 22:30 Hreimur í Landi & sonum og Vignir í Írafári hita upp fyrir brekku- og stúkusöng
Kl. 22:45 Skúli Gautason, Hreimur og Vignir stjórna brekku og stúkusöng
Kl. 23:30 Hátíðinni slitið með flugeldasýningu í umsjón Súlna – björgunarsveitar.
Annað sem í boði er, m.a tívolí, listviðburðir og ýmis afþreying og skemmtun fyrir unga sem aldna, má sjá hér á pdf skjali: Dagskrá einnar með öllu
Tjaldsvæðin á Akureyri um verslunarmannahelgina eru:
Fjölskyldutjaldsvæðið að Hömrum (461-2264)
Fjölskyldutjaldsvæðið við Þórunnarstræti (462-3379)
Tjaldsvæði Íþróttafélagsins Þórs í Glerárhverfi (461-2080)
Auk þess eru nokkur tjaldsvæði í nágrenni Akureyrar: Hrafnagil (463-1400), Dalvík (466-3233), Sigríðarstaðir (462-6731) og Vaglaskógur (462-4755).
Aldurstakmark á tjaldsvæðin er 18 ára nema í fylgd forráðamanns.
|
https://www.akureyri.is/is/frettir/midaldamarkadurinn-a-gasum-vel-sottur
|
Miðaldamarkaðurinn á Gásum vel sóttur
Minjasafnið á Akureyri ásamt Gásahandverkshópnum stóð fyrir miðaldamarkaði á Gásum helgina 22. og 23. júlí. Þetta er í fjórða skiptið sem líf og fjör er í búðatóftum miðaldakaupstaðarins á Gásum en í fyrsta skiptið sem uppákoman varir heila helgi. Aldrei hafa fleiri lagt leið sína á þennan viðburð eða rúmlega 1400 manns. Gestir fengu tækifæri til að hverfa aftur til síðmiðalda og kynnast starfsháttum og menningu þess tíma. Kaupmenn og handverksfólk frá Danmörku, Noregi og Íslandi, klætt miðaldaklæðnaði, bauð varning til sölu en ýmsar uppákomur voru báða dagana. Tilraun var gerð til brennisteinshreinsunar með gömlum aðferðum. Félagar frá Middelaldercentret skutu úr miðaldafallbyssu og sýndu bardagalist að hætti riddara með spjótum og sverðum. Högg járnsmiðsins og blástur físibelgsins mátti heyra um svæðið auk fagurra tóna Hymnodia sönghópsins, sem söng evrópsk lög frá 13. og 14. öld. Gestir gátu einnig fylgst með jurtalitun, tálgun, brauðbakstri og kjötsúpugerð auk þess að láta völvuna spá fyrir sér með rúnalestri. Ungir og gamlir uppgötvuðu hæfni sína í steinakasti og bogfimi. Miðaldakjösúpan var matreidd af meistarkokknum Friðriki V og starfsfólki hans og fengu færri færi á að smakka en vildu vegna mikillar aðsóknar. Fornleifafræðingar frá Fornleifastofnun Íslands, sem nú vinnur að fornleifarannsóknum á miðaldakaupstaðnum Gásum, voru við störf báða dagana og greindu frá niðurstöðum sem þegar liggja fyrir. Allt hjálpaði þetta til við að skapa verslunarstemningu síðmiðalda.
Kristín Sóley Björnsdóttir, verkefnisstjóri Gása, sá um skipulagningu fyrir hönd Minjasafnsins en þátttakendur voru Gásahandverkshópurinnhópurinn; handverksfólk og áhugafólk um miðaldir úr Eyjafirði, Gásavinafélagið og starfsfólk Middelaldercentret í Nykøbing - Falster í Danmörku og Vikingmuséet Borg á Lófoten í Noregi.
Ýmsir aðilar styrktu Miðaldamarkaðinn á Gásum að þessum sinni með ýmsum hætti og þeir fá sérstakar þakkir en það eru : Akureyrarbær — Arnarneshreppur — Darri — Friðrik V — Gróðrarstöðin í Kjarna — Hörgárbyggð — Kristjánsbakarí — Lýsi hf — Norðlenska — Norðurmjólk — Samherji — Samkaup/Úrval — Sólveig og Birkir Fanndal í Mývatnssveit — Te & Kaffi — Vífilfell og Þelamerkurskóli auk þess sem Norræni Menningarsjóðurinn (Nordisk Kulturfond) styrkir þetta samnorræna verkefni.
Á laugardeginum á Gásum var einnig verið að kynna "Samtök um sögutengda ferðaþjónustu" sem voru stofnuð í maí 2006. Helsta markmið þeirra er að vera samvinnu- og samráðsvettvangur aðila er stunda sögutengda ferðaþjónustu, einkum hvað varðar markaðssetningu, gæði og fagmennsku.Samtökin hafa nú gefið út kynningarefni, þrjá vandaða bæklinga. Þar eru ríflega 20 aðilar sem standa að samtökunum og kynna sig og sína starfsemi; m.a söfn, sýningar, minjar, mannvirki, hátíðir, slóðir ákveðinna Íslendingasagna og margt fleira. Bæklingarnir eru bæði á ensku og íslensku.
Heimasíða samtakanna er www.sagatrail.is
Á myndinni eru : talið frá hægri Ásborg Arnþórsdóttir, ferðamálafulltrúi Skeiða- og Gnúpverjahrepps (meðstjórnandi), Helga H. Ágústsdóttir, staðahaldari á Eiríksstöðum í Dalabyggð (meðstjórnandi), Rögnvaldur Guðmundsson, formaður samtakanna, Júlíus Júlíusson, formaður LHM, og Kristín Sóley Björnsdóttir, verkefnisstjóri Gásaverkefnisins og skipuleggjandi Miðaldamarkaðrins á Gásum (ritari hinna nýstofnuðu samtaka) þá vantar stjórnarmeðlimina Pétur Jónsson; Grettistak ses, Skúla Björn Gunnarsson; Félag um Hrafnkelssögu og Gunnar Marel; Víkingaskipið Íslendingur.
|
https://www.akureyri.is/is/frettir/akureyrarvaka-2006
|
Akureyrarvaka 2006
Nú fer að styttast í hina árlegu hátíð Akureyringa, Akureyrarvöku. Aðeins tæpur mánuður til stefnu.
Laugardaginn 26. ágúst höldum við upp á afmæli Akureyrarbæjar og ljúkum tíu vikna hátíð Listasumars. Sem fyrr verður fjöldi viðburða í boði fyrir alla fjölskylduna. Sem dæmi má nefna Sinfóníuhljómsveit Norðurlands sem heldur tónleika undir berum himni og sýninguna “Bitið í skjaldarrendur” sem opnuð verður í Ketilhúsinu. Við hvetjum alla sem hafa uppá eitthvað að bjóða að vera með, listamenn, fyrirtæki og einstaklinga. Akureyrarvökunefndin mun sjá um að taka við tilkynningum um viðburði.
Hafið samband á netfangið [email protected] ef þið viljið vera með eða bara til að koma með hugmyndir, við munum gera okkar til að gera þær að veruleika. Vertu með og höldum uppá daginn saman.
|
https://www.akureyri.is/is/frettir/vidbygging-formlega-tekin-i-notkun
|
Viðbygging formlega tekin í notkun
Í gær var viðbygging við veitingaaðstöðuna í Laufási formlega tekin í notkun. Það var Guðrún Kristinsdóttir safnstjóri sem bauð gesti velkomna í upphafi athafnar en Valgerður Jónsdóttir fráfarandi formaður safnstjórnar rakti tildrög byggingaringar. Sr Pétur Þórarinsson fór með blessunarorð. Ingibjörg Siglaugsdóttir umsjónarmaður í Laufási ávarpaði síðan gesti.
Það kom fram við vígslu húsins að þessi stækkun á veitingaraðstöðu hefur þegar komið í góðar þarfir við mótttöku ferðamanna í Laufási. Veruleg aukning hefur orðið á heimsóknum ferðamanna á undanförnum árum og sýnt að árið í ár verður algert metár. Oftar en einu sinni í sumar hafa yfir 1.000 manns komið í heimsókn á einum degi og þar af hátt í 500 fengið sér kaffi í veitingastofunni.
Frétt frá www.dagur.net
|
https://www.akureyri.is/is/frettir/fyrsta-skoflustunga-ad-menningarhusi-a-akureyri
|
Fyrsta skóflustunga að Menningarhúsi á Akureyri
Þriðjudaginn 1. ágúst nk. er boðað til hátíðar á Akureyri í tilefni þess að fyrsta skóflustunga að Menningarhúsinu verður tekin. Húsið rís á áberandi stað í hjarta bæjarins, á uppfyllingunni við Torfunefsbryggju, og verður eitt af kennileitum Akureyrar í framtíðinni.
Athöfnin hefst klukkan 17.00 með ávörpum Kristjáns Þórs Júlíussonar, bæjarstjóra á Akureyri, Þorgerðar Katrínar Gunnarsdóttur, menntamálaráðherra, og Sigurðar Hallgrímssonar, arkitekts hússins. Einnig verður skrifað undir samning við ÍSTAK sem byggja mun húsið og loks tekur bæjarstjórinn á Akureyri fyrstu skóflustunguna.
Útlínur hússins verða stikaðar með fánaborða og böndum til þess að fólk geri sér betur grein fyrir staðsetningu og umfangi þess. Innan í hringnum verða sett upp tvö svið á þeim punktum þar sem þau verða í byggingunni og boðið verður upp á „Menningartertu“ í líki hússins í tilefni dagsins.
Þeir sem koma fram og skemmta gestum eru: KK einn með gítarinn, látbragðsleikarinn Kristján Ingimarsson, málmblásturssveit úr Sinfóníuhljómsveit Norðurlands, dansarar úr danssmiðju Sigynjar Blöndal og hljómsveitin Tortímandinn. Kynnir verður Magnús Geir Þórðarsson, leikhússtjóri LA.
Markmið með byggingu menningarhúss á Akureyri er að efla enn frekar fjölbreytt menningarlíf á Norðurlandi. Í húsinu er ráðgert að hvers konar tónlistarflutningur verði í öndvegi en þar verði jafnframt aðstaða til annarrar fjölþættrar starfsemi svo sem fyrir ráðstefnuhald, fundi, listdans, dans, leiklist, sýningarhald o.fl. Jafnframt er gert ráð fyrir að Upplýsingamiðstöð ferðamanna verði í húsinu, sem og veitingasala.
|
https://www.akureyri.is/is/frettir/kinverski-sendiherrann-i-heimsokn
|
Kínverski sendiherrann í heimsókn
Kínverski sendiherrann Wang Xinshi kom ásamt fylgdarliði í heimsókn á bæjarskrifstofurnar í morgun. Hann er á hringferð um landið að þessu sinni og kvaðst hafa haft mikla ánægju af að kynnast landi og þjóð. Þetta er önnur heimsókn sendiherrans hingað en síðast kom hann til Akureyrar þegar kennsla hófst í Austur asískum fræðum við Háskólann á Akureyri. Í samtali sínu við Sigrúnu Björk Jakobsdóttur, starfandi bæjarstjóra, lýsti Wang Xinshi yfir áhuga sínum að efla tengsl Akureyrar og sendiráðsins á sviði mennta og menningarmála. Einnig ræddu þau um Norðaustur siglingaleiðina og þá möguleika sem í henni felast fyrir Eyjafjörð.
|
https://www.akureyri.is/is/frettir/sigur-ros-i-oxnadal
|
Sigur Rós í Öxnadal
Hljómsveitin Sigur Rós hélt tónleika við Halastjörnuna í Öxnadal síðasta föstudagskvöld. Fjöldi fólks lagði leið sína þangað og naut tónlistarinnar í fallegu veðri og stórbrotnu umhverfi.
Myndirnar tala sínu máli.
|
https://www.akureyri.is/is/frettir/hatid-vid-menningarhusid-i-dag
|
Hátíð við Menningarhúsið í dag
Í dag, þriðjudaginn 1. ágúst, er boðað til hátíðar á Akureyri í tilefni þess að fyrsta skóflustunga að Menningarhúsinu verður tekin á uppfyllingunni við Torfunef. Unnið er nú af kappi við það að stika útlínur hússins með fánaborða og böndum til þess að fólk geri sér betur grein fyrir staðsetningu og umfangi þess.
Innan í hringnum verða sett upp tvö svið þar sem þau verða í byggingunni sjálfri og boðið verður upp á „Menningartertu" í líki hússins í tilefni dagsins.
Athöfnin hefst klukkan 17.00 með ávörpum Kristjáns Þórs Júlíussonar, bæjarstjóra á Akureyri, Þorgerðar Katrínar Gunnarsdóttur, menntamálaráðherra, og Sigurðar Hallgrímssonar, arkitekts hússins. Einnig verður skrifað undir samning við ÍSTAK sem byggja mun húsið og loks tekur bæjarstjórinn á Akureyri fyrstu skóflustunguna.
Þeir sem koma fram og skemmta gestum eru:
KK einn með gítarinn
Látbragðsleikarinn Kristján Ingimarsson
Málmblásturssveit úr Sinfóníuhljómsveit Norðurlands
Dansarar úr danssmiðju Sigynjar Blöndal
Hljómsveitin Tortímandinn
Kynnir verður Magnús Geir Þórðarsson, leikhússtjóri LA.
Mætum öll!
Undirbúningur fyrir hátíðina stendur nú sem hæst.
|
https://www.akureyri.is/is/frettir/fjolmenni-vid-skoflustungu
|
Fjölmenni við skóflustungu
Fjöldi fólks mætti til þess að fagna fyrstu skóflustungunni sem tekin var að hinu nýja menningarhúsi sem mun rísa á Torfunefinu árið 2008. Boðið var uppá ýmis skemmtiatriði og gestir gæddu sér á menningartertu.
Myndirnar tala sínu máli.
|
https://www.akureyri.is/is/frettir/heitur-fimmtudagur-i-ketilhusinu
|
Heitur fimmtudagur í Ketilhúsinu
Á Heitum fimmtudegi, Tuborgdjassi Jazzklúbbs Akureyrar í Ketilhúsinu fimmtudagskvöldið 3. ágúst
kl. 21.30 verður boðið upp á skemmtilegan og fjölbreyttan djass!
Ragnheiður Gröndal syngur með kvartett skipuðum þeim Hauki Gröndal, saxófón, Jóni Páli Bjarnasyni, gítar, Morten Lundsby, kontrabassa og Erik Qvick, trommur.
Aðgangseyrir kr. 1.000.
|
https://www.akureyri.is/is/frettir/fjolbreytt-dagskra-minjasafnsins
|
Fjölbreytt dagskrá Minjasafnsins
Minjasafnið á Akureyri stendur fyrir 6. kvöldvöku sinni í sumar í Laufási fimmtudagskvöldið 3. ágúst kl 20.30 til heiðurs Jónasi Jónassyni frá Hrafnagili. Á kvöldvökunni mun sagnfræðingurinn Haraldur Þór Egilsson, safnkennari á Minjasafninu á Akureyri, halda erindi um hreinlæti fyrr og nú.
Eitt af því sem erlendum ferðamönnum á 19. öld fannst framandi á Íslandi var hreinlæti eða öllu heldur skortur á hreinlæti. Í byrjun 20. aldar skrifuðu málsmetandi menn eins Halldór Laxnes og Steingrímur Matthíasson greinar um vandamál óhreinlætis í íslensku þjóðfélagi.
Hvað var það einkum sem fór fyrir brjóstið á þessum mönnum? Hvernig var persónulegu hreinlæti fólks háttað? Í erindinu mun Haraldur fjalla um hreinlæti Íslendinga á 19. öld eins og það birtist fyrrnefndum mönnum, skáldinu og lækninum, en einnig hvernig það birtist þjóðháttafræðingnum Jónasi Jónassyni frá Hrafnagili. Þá mun hann einnig bera það saman við heimildir þjóðháttadeildar Þjóðminjasafns Íslands.
Gamli bærinn í Laufási og veitingasalurinn í Gamla prestshúsinu eru opin á fimmtudagskvöldum í sumar til kl. 22.
Í tengslum við Sumarsýningu Minjasafnsins á Akureyri Ef þú giftist – brúðkaupssiðir fyrr og nú fer fram leikurinn Heppin/n í ástum. Leikurinn fer þannig fram að nöfn þeirra sem leigja Minjasafnskirkjuna eða Laufáskirkju til athafna í ár (þ.e. vegna skírnar eða giftingar) verða sett í pott, og við sýningarlok 15. september verður dregið um nokkra veglega vinninga. Þar á meðal flug til Reykjavíkur og gistingu á Hótel Björk í Reykjavík, hjónaárskort í Jarðböðin við Mývatn, veislukvöldverður á Halastjörnunni á Hálsi í Öxnadal og gjafakarfa frá Te og kaffi.
Sýningin Ef þú giftist er opin á opnunartíma safnsins alla daga milli 10 og 17.
|
https://www.akureyri.is/is/frettir/sogusigling-med-huna-ii
|
Sögusigling með Húna II
Hollvinafélagið Húni II, í samstarfi við Minjasafnið á Akureyri, mun á næstunni bjóða upp á þrjár sögusiglingar um Eyjafjörð með eikarbátnum Húna II. Lagt verður af stað í fyrstu ferðina miðvikudaginn 9. águst nk. kl. 19.30 og svo næstu tvo miðvikudaga þar á eftir. Áætlað er að hver ferð taki um það bil eina og hálfa klukkustund en sigldur verður smá hringur um fjörðinn, út undir Svalbarðseyri og tilbaka. Hörður Geirson frá Minjasafninu verður með í för og mun fara yfir ýmsa þætti úr sögunni.
Þorsteinn Pétursson, sem er í forsvari fyrir Hollvinafélagið Húna II, segir að Húni hafi verið opinn í sumar á milli kl. 13 og 18 og að fjölmargir hafi komið um borð til að skoða bátinn og fara í stutta siglingu um pollinn. Um ferðirnar þrjár í ágúst segir Steini Pje að áhugi á bátnum hafi verið það mikill að Hollvinafélaginu hafi fundist tilvalið að bjóða upp á aðeins lengri siglingu en áður. “Þetta er kjörið tækifærið til að skoða fjörðinn okkar frá öðru sjónarhorni en við erum vön. Hörður Geirson starfsmaður á Minjasafninu verður með í för og mun fara yfir ýmsa þætti úr sögunni. Í lok hverrar ferðar geta þeir sem vilja dýft færi og sjó og rennt fyrir fisk, en Húni er vanur frá fyrri tíð að fá fisk um borð því hann var gerður út til fiskveiða í 30 ár og hafði á þeim tíma borið að landi yfir 32.000 tonn af sjávarfangi af öllum gerðum,” segir Steini Pje.
Húni II HU2
Húni II er 130 tonna eikarbátur sem ber vitni um hagleik og handverk eyfirskra skipasmiða, en hann var smíðaður í skipasmíðastöð KEA á Akureyri 1963 rétt áður en smíði slíkra tréskipa var hætt. Húni II er eini óbreytti báturinn af þessari stærð sem til er á Íslandi. Í mars síðastliðnum færði Hollvinafélag Húna II Iðnaðarsafninu á Akureyri að gjöf þennan tæplega 26 metra langa bát, sem gerður var út til fiskveiða í 30 ár.
Árið 1994 var hann tekinn af skipaskrá þar sem talið var að hann hefði lokið hlutverki sínu. Ákvörðun var tekin um að eyða honum á næstu áramótabrennu, en Þorvaldur Skaftason og Erna Sigurbjörnsdóttir föluðust eftir bátnum og höfðu hug á að varðveita sögulegar minjar um skipasmíðar á Íslandi, en Þorvaldur þekkti til bátsins frá því hann var smíðaður. Mikil vinna fór í að fá niðurfelldar eyðingarkröfur sem hvíldu á bátnum og var Húni II skráður aftur á skipaskrá 1995. Veturinn 1995-96 kviknaði sú hugmynd að gera Húna II að skemmtibát til dæmis fyrir sjóstangveiði og hvalaskoðun og hefur hann verið notaður sem slíkur síðan 1997. Fyrsta árið voru ferðirnar farnar frá Skagaströnd, en síðan 1997 frá Hafnarfirði. Rekstri bátsins var hætt haustið 2004 og báturinn seldur til Akureyrar þar sem hann er nú varðveittur sem safngripur í eigu Iðnaðarsafnsins á Akureyri.
|
https://www.akureyri.is/is/frettir/hadegistonleikar-a-fostudag-i-ketilhusinu
|
Hádegistónleikar á föstudag í Ketilhúsinu
Hádegistónleikar verða í Ketilhúsinu föstudaginn 4. ágúst kl. 12.00. Fram kemur kvartettinn Sjan áron og er skipaður Ragnheiði Árnadóttur, söngkonu, Simon Jermyn, gítarleikara, Joachim Badenhorst, klarinettuleikara og Ananta Roosens, fiðluleikara.
Á efnisskránni eru íslensk og erlend þjóðlög, ma. Sofðu unga ástin mín og Augun mín og augun þín.
Aðgangseyrir er kr. 1000 og fá KEA korthafar 50% afslátt gegn framvísun kortsins.
Stuttir tónlistarferlar:
Ragnheiður Árnadóttir lauk 8 stigs prófi frá Tónlistarskólanum í Reykjavík 1996 undir handleiðslu Sieglinde Kahmann. Hún hóf nám í Hollandi og lauk masters prófi í söng frá Konunglega Tónlistarháskólanum í Haag 2004 med kirkju og kammertónlist sem sérgrein. Ragnheiður hefur haldið tónleika í Hollandi, Íslandi og Frakklandi meðal annars í kirkju- , ljóða- og nútímatónlist.
Simon Jermyn var við nám í Konunglega Tónlistarháskólanum í Haag þar sem hann lauk Mastersgráðu í jazzgítarleik vorið 2005. Eftir að námi lauk hefur hann leikið á tónleikum með jazzleikurunum Eivind Opsvik, Hilmari Jenssyni, Kippa Kaninus og Ronan Guilfoyle og verið meðlimur í tónlistarhópunum Red Rocket, Simon Jermyn’s Hatebreath, Jumpsuit og Trio Utlendish.
Joachim Badenhorst stundaði framhaldsnám í klarinettleik við Konunglega Tónlistarháskólann í Haag undir handleiðslu John Ruocco frá 1999 til 2003. Hann stundaði mastersnám í sama skóla frá 2003 til 2005 undir handleiðslu John Ruocco og Michael Moore. Joachim er m.a. meðlimur í eftirfarandi hljómsveitum: Rawfishboys, Red Rocket, Feles, Quadrille, Brick Quartet, Chroma, Marc Demuth Quartet, Lunfardo og Yves Peeters Quartet
Ananta Roosens stundaði nám í klassískum fiðluleik og Argentínskri tangómúsík í Tónlistarháskólanum í Rotterdam undir handleiðslu András Czifra, Thijs Kramer, Victor Hugo Villena og Gustavo Mozzi. Ananta leikur á fiðlu í tangóhljómsveitinni "OTRA" undir stjórn Leo Vervelde og í tangókvartettunum "4toQué" og "Pavadita" og kvintettinum "Salganeando".
|
https://www.akureyri.is/is/frettir/heimur-ljodsins
|
Heimur ljóðsins
Populus tremula kynnir >>>>Heim ljóðsins "...á laufahrúgu af skornum vínvið"
Föstudaginn 4. ágúst klukkan 21.00 ljúkum við upp heimi ljóðsins enn einu sinni í Deiglunni í Listagili á Akureyri. Leiðsögumenn á ferðalagi um lendur grískrar ljóðlistar og tónlistar verða þeir Arthúr Björgvin Bollason og Sigurður A. Magnússon.
Dagskráin er helguð minningu Þorsteins Gylfasonar sem með ógleymanlegum hætti opnaði heim ljóðsins aftur og aftur fyrir okkur Akureyringa og gesti okkar. Hans er sárt saknað.
Allir velkomnir meðan húsrúm leyfir og aðgangur er ókeypis.
Ljóða og tónakvöld með yfirskriftinni Heimur ljóðsins hófu göngu sína í Deiglunni þann 9. ágúst 1998 og hafa verið árlegur viðburður nær óslitið síðan.
Fyrstu dagskrána samdi og flutti Arthúr Björgvin Bollason og hafði hann sér við hlið rithöfundana Steinunni Sigurðardóttur og Guðmund Andra Thórsson. Þetta var ógleymanleg kvöldstund og fljótt varð ljóst að þetta yrði að endurtaka.
Árið 1999 tók hinn mikli ljóðamaður, þýðandi og skáld, Þorsteinn Gylfason að sér barnið og flutti dagskrána "Ó bræður í mannheimum" og nú varð ekki aftur snúið. Þorsteinn sá um Heim ljóðsins á meðan honum entist aldur en hann féll frá í fyrra, síðsumars, skömmu eftir að hafa flutt okkur enn eina framúrskarandi dagskrána í heimi ljóðsins.
Nú heiðrum við minningu þessa öðlings og leitum jafnframt til upphafsins. Arthúr Björgvin er mættur og hefur með sér Sigurð A. Magnússon rithöfund sem þekkir grískan menningar og ljóðaheim öllum Íslendingum betur.
Heimur ljóðsins nýtur stuðnings eftirtalinna velunnara:
Ásprent Stíll
Restaurant Carólína
Friðrik V
Amaro
Listasumar á Akureyri 2006
|
https://www.akureyri.is/is/frettir/menningarvidburdir-um-verslunarmannahelgina
|
Menningarviðburðir um verslunarmannahelgina
Um margt er hægt að velja á sviði lista og menninga þessa helgi og ættu allir að geta fundið eitthvað við sitt hæfi. Meðal annars má nefna sögugöngu um innbæinn, markaðsdag í Laufási, málmblásturstónleika í Laxárstöð og einnig verður hægt að fræðast um blómlegan fataiðnað á 20. öldinni.
Hátíðin "Ein með öllu" er byrjuð, þrjú skemmtiferðaskip eru nú í höfninni og bærinn iðar af lífi. Veðrið leikur við okkur og er fólkið hingað komið til þess að njóta helgarinnar, veðurblíðunnar og öllu því sem Akureyri hefur uppá að bjóða.
-Söguganga um Innbæinn og Fjöruna á Akureyri
Hörður Geirsson, safnvörður á Minjasafninu á Akureyri mun leiða sögugöngu um elsta hluta bæjarins, Innbæinn og Fjöruna næstkomandi laugardag 5. águst kl 14.
Gengið verður frá Laxdalshúsi, Hafnarstræti 11, og tekur gangan um eina og hálfa klukkustund.
Laxdalshús er elsta hús á Akureyri, byggt 1795. Það er eina húsið sem eftir stendur af gamla verslunarstaðnum niður af Lækjargilinu, öðru nafni Búðargili. Í Innbænum var þungamiðja Akureyrar allt fram um aldamótin 1900. Þar þreifst verslun og greiðasala, handiðnaður og menning sem enn má sjá merki um í mannvirkjum og húsbyggingum.
Í Innbænum er timburhúsabyggð með ýmsum dæmum um mismunandi byggingarstíla. Húsin og umhverfið geymir margar sögur, sem Hörður Geirsson miðlar í sögugöngunni. Gangan er létt og hentar öllum.
-Laugardaginn 5. ágúst bjóða Listasumar á Akureyri og Landsvirkjun upp á málmblásturstónleika í Laxárstöð Landsvirkjunar í Aðaldal.
Tónlistarmennirnir Kaldo Kiis úr Sinfóníuhljómsveit Norðurlands sem leikur á básúnu og Vilhjálmur Ingi Sigurðsson úr Málmblásarakvintett Reykjavíkur sem leikur á trompet, flytja létta og skemmtilega tónlist fyrir áheyrendur.
Tónleikarnir hefjast kl. 15 og er aðgangur ókeypis.
Á sama stað sýnir Stefán Jónsson, myndlistarmaður skúlptúra, einnig í boði Listasumars og Landsvirkjunar. Sýningin stendur í allt sumar og er opin alla eftirmiðdaga frá kl. 13 til 17.
-Sumarsýning – Blómlegur fataiðnaður á 20. öldinni á Akureyri
Hvað framleiddi Skinnaverksmiðja Iðunnar? Hvernig litu mokkajakkar Skinnu út? Var virkilega hægt að framleiða fallega skó á Akureyri? Hvaða fyrirtæki unnu að framleiðslu fatnaðar á Akureyri á 20. öldinni? Svör við þessu fást á Iðnaðarsafninu á Akureyri, en þar hefur verið opnuð sérstök sumarsýning um fataiðnaðinn á Akureyri. Sýningunni er ætlað að vekja athygli á blómlegu tímabili framleiðslu á sviði hráefnis fyrir fataiðnaðinn og klæðagerðar á síðustu öld í Iðnaðarbænum Akureyri. Á sýningunni gefst færi á að líta margs konar sýnishorn afraksturs fyrirtækjanna og myndir af starfsmönnum í dagsins önn.
Af þessu tilefni verður ókeypis aðgangur að Iðnaðarsafninu sunnudaginn 6. ágúst. Iðnaðarsafnið er opið alla daga í sumar frá 13-17
-Markaðsdagur í Laufási Mánudaginn 7. ágúst milli 13:30 og 16:00 mun ríkja markaðsstemmning við Gamla bæinn í Laufási. Markaðurinn mun einkennast af handverki, listmunum og matvöru úr héraðinu auk þess sem lifandi tónlist verður leikin til að auka enn á þjóðlegt umhverfið. Þjóðlegar veitingar er hægt að kaupa í nýopnuðum veitingasal í Gamla prestsetrinu en Gamli bærinn í Laufási er opin alla daga til 15. september frá 9- 18.
|
https://www.akureyri.is/is/frettir/kertafleyting-i-thagu-fridar
|
Kertafleyting í þágu friðar
Kertafleyting í minningu sprengjanna í Hiroshima og Nagasaki í ágúst 1945 verður haldinn á flötinni fyrir framan Minjasafnið á Akureyri og tjörninni sem þar er miðvikudaginn 9. ágúst kl. 22.30
Ávarp flytur Ragnar Stefánsson jarðskjálftafræðingur.
Kertum hefur verið fleytt á Akureyri af þessu tilefni á hverju ári síðan 1998. Frumkvæðið hefur lengst af verið í höndum einstaklinga og haft er samráð við Samstarfshóp friðarhreyfinga í Reykjavík sem hefur staðið og stendur fyrir kertafleytingunni þar. Á hverju ári frá 1998 hefur verið ærið nóg af nýjum tilefnum til að andæfa yfirgangi hernaðarsinna. Sumir þeirra treysta á yfirburðaafl og yfirburðavopn til þess að drottna yfir nágrönnum sínum, aðrir berjast fyrir yfirráðum um allan heim. Í dag horfum við á sprengjuregn og blóðbað í Líbanon og Palestínu auk viðvarandi blóðbaðs í Írak.
|
https://www.akureyri.is/is/frettir/sogusiglingar-og-stangveidi-a-huna-ii
|
Sögusiglingar og stangveiði á Húna II
Bátur Iðnaðarsafnsins á Akureyri, Húni II, siglir reglulega frá Torfunefsbryggju í sumar.
Þessari nýju viðbót við Iðnaðarsafnið hefur verið afar vel tekið jafnt af heimamönnum og ferðafólki og sigldu um 300 farþegar með bátnum um verslunarmannahelgina.
Hollvinir Húna II hafa nú ákveðið að bjóða upp á sögusiglingar næstu miðvikudagskvöld í samstarfi við Minjasafnið á Akureyri. Margir þekkja sögugöngur Minjasafnsins um gömul bæjarhverfi á Akureyri og nú bætist við sögusigling um Pollinn og út fyrir mörk bæjarins að útgerðarstöðvunum í Jötunheimum og Þórsnesi.
Hörður Geirsson safnvörður verður leiðsögumaður um borð. Rifjuð verður upp saga Akureyrar sem hófst á Sandeyri niður af Búðargilinu. Skoðaðar verða byggingar og önnur kennileiti í landi. Á eftir verður hægt að renna fyrir fisk. Siglingin tekur um einn og hálfan tíma. Siglt er frá Torfunefsbryggju í miðbænum kl. 19.30 miðvikudagskvöldin 9., 16. og 23. ágúst. Siglingin er í ókeypis og veiðistangir eru um borð.
Allir eru velkomnir.
|
https://www.akureyri.is/is/frettir/frae-i-fyrsta-skipti-a-akureyri
|
Fræ í fyrsta skipti á Akureyri
Hljómsveitin fræ heldur tónleika í Ketilhúsinu á Akureyri laugardaginn 12. ágúst næstkomandi. Upphitun verður í höndum Sadjei, sem einnig er meðlimur í fræ. Þetta er í fyrsta sinn sem hljómsveitin heldur tónleika í höfuðstað Norðurlands og því mikil eftirvænting meðal meðlima hljómsveitarinnar, en helmingur sveitarinnar kemur héðan frá Akureyri.
Húsið opnar klukkan 21.30 og aðgangseyrir er 1000 kr. Tónleikarnir eru opnir öllum aldurshópum.
fræ hafa nýverið gefið út plötuna "eyðilegðu þig smá" við mjög góðar undirtektir. Lögin "freðinn fáviti" og "dramatísk rómantík" hafa verið í mikilli útvarpsspilun upp á síðkastið og kom það síðarnefnda út á Pottþétt 41 plötunni um daginn.
fræ urðu til þegar þeir Sadjei og Heimirbjéjoð í Skyttunum báðu Palla í Maus um að kíkja í heimsókn í stúdíó þar sem þeir voru að vinna og prufa að koma með sitt innlegg. Þetta samstarf gekk svo vel á fyrsta degi að ákveðið var að halda áfram. Gestir voru fengnir til að syngja í nokkrum lögum og einn þeirra, Silla, sem einnig er þekkt sem mr. Silla, small strax inn í hópinn og bandið varð fullmannað.
Einnig koma fram á plötunni Ragnar Kjartansson úrlistamaður og söngvari í Trabant, Anna Katrín söngkona, barnakór úr Ártúnsskóla og strengjakvintett. Fyrir tónleika hafa fræ fengið liðsauka frá þeim Danna, úr hljómsveitunum Maus og Sometime, og Friðfinni á bassa.
|
https://www.akureyri.is/is/frettir/7stafir-skoli-eftir-skola
|
7stafir - skóli eftir skóla
Þær Anna Richardsdóttir og Svanhvít Magnúsdóttir hafa stofnað skóla ....eftir skóla á Akureyri sem heitir 7stafir.
Hugmyndafræði skólans er að vinna með lestur, ritun og listsköpun sem eina heild.
Unnið er með tvö stór þemu á hvorri önn þar sem nemendur semja handrit og setja upp sýningar.
Í lestri og ritun er áherslan á að börnin þjálfist í móðurmáli með því að nota það á skapandi hátt en móðurmálið í sinni flottustu mynd er einmitt í listinni. Markmiðið er að rækta löngunina til að lesa og skrifa þar sem hvatinn liggur í góðri sögu, ævintýri eða vísu og spennandi listsköpun.
Mikil áhersla er á hreyfingu, tjáningu, og ævintýri. Börnin nota líkamann og rýmið, rytma, og kraft til að skapa og búa til dansverk, leikrit og hreyfisögur. Þær nýta einnig önnur form lista svo sem tónlist, sjónlist og myndlist.
Skólinn 7stafir er skóli fyrir börn í 1. og 2. bekk. Hann starfar frá því skóla lýkur til kl. 16.00 alla virka daga á starfstíma grunnskólanna.
Í vetur er skólinn staðsettur að Furulundi 2c. Boðið er upp á tvo valkosti í viðveru í skólanum. Annars vegar frá 13.30 – 15.30 án nestis og hins vegar frá 13.30 – 16.00 með nesti.
Heimasíða skólans er: http/www.7stafir.is
|
https://www.akureyri.is/is/frettir/uppskera-og-handverk-2006-sett-i-gaer
|
Uppskera og Handverk 2006 sett í gær
Bjarni Kristjánsson sveitarstjóri setti sýninguna og Jón Marinó Jónsson sagði sögu einnar fiðlu. Þar á eftir var frumflutningur á fiðlu Jóns Marinós. Fjölmargir sóttu sýninguna á fyrsta degi og var hún afar litrík.
Sýningarsvæði handverksfólks er á yfir eitt þúsund fermetra svæði, ýmist inni í Hrafnagilsskóla og á útisvæði. Þema hátíðarinnar er tónlist og fjölmargir listamenn munu koma fram. Sérstakt verksvæði handverksmanna telur yfir 30 handverksmenn að störfum við mótun úr hinum ýmsu hráefnum. Risinn Bergþór var reistur og þurfti ansi margar hendur við að reisa hann. Hann er hvorki meira né minna en hálft tonn að þyngd, hátt á þriðja metra á hæð og verður í vinnslu á hátíðinni. Bergþór mun fara af hátíðinni, eftir helgi, á framtíðarstað sinn við Geysi í Haukadal.
Auk Bergþórs þá er stærsti rafmagnsgítar til sýnis sem smíðaður hefur verið á Íslandi, yfir 4 metrar á hæð. Gítarinn var smíðaður sérstaklega í tenslum við hátíðina og er eftirlíking gítars af gerðinni Fender Telecaster.
Yfir 70 sýnendur hafa stillt vörum sínum fallega upp á sölubásum og í aðalsal hátíðarinnar er risastór tískusýningarpallur klæddur með tryppahúðum, hreindýraskinnum og kýrhúðum. Boðið er upp á alls kyns skemmtun. Má þar nefna:
Tónlist – dýrasýningu – rennismiði – hljóðfærasmiði – leirkerasmiði – hörpuleikara – eldsmiðju – grænmeti – traktora – landssýningu landnámshænsna – handverksbílinn – tálgun – vinnsla horna og beina – hoppukastala – tónlistarfólk.
Í tengslum við hátíðina verða tónleikar í Laugarborg hjá Steindóri Andersen, Báru Grímsd og Didda fiðlu á morgun föstudagskvöld. Á sunnudagskvöld verða tónleikar með Michael Black í Laugarborg en hann kemur úr frægri írskri þjóðlagafjölskyldu.
Eins og glöggt má sjá er eitthvað fyrir alla á Uppskeru og Handverki á Hrafnagili árið 2006.
Sjá nánar á www.handverkshatid.is
Meðfylgjandi mynd er tekin rétt fyrir opnun þar sem Bergþór risi er reistur upp.
|
https://www.akureyri.is/is/frettir/kjalarsida-1-studentagardar-deiliskipulag
|
Kjalarsíða 1, stúdentagarðar - deiliskipulag
Bæjarstjórn Akureyrar auglýsir hér með skv. 25. gr. skipulags- og byggingarlaga nr. 73/1997 m.s.b. tillögu að nýju deiliskipulagi. Um er að ræða deiliskipulagstillögu á svæði sem afmarkast af Bugðusíðu í austri, lóð leikskólans Síðusels í vestri og Kjalarsíðu í norðri. Í gildandi aðalskipulagi Akureyrar 1998-2018 er lóðin skilgreind skv. breytingu þ. 19.5 1998 sem verslunar- og þjónustulóð, sem blanda af íbúðum, verslunum og þjónustu.
Skilmálar:
Byggingarreitur er 25x35m.
Hámarksgrunnflötur hverrar hæðar er 440m2.
Húsið er að hámarki 6 hæðir. Áskilið er að þak þess sé flatt og hámarksvegghæð verði 18m. mælt frá gólfi neðstu hæðar.
Heimilt er að byggja allt að 50 einstaklingsherbergi fyrir stúdenta eða allt að 30 almennar íbúðir.
Hámarksfjöldi einstaklingsherbergja á hæð er 9 og samtals 50 í öllu húsinu.
Hámarksfjöldi íbúða á hæð er 5 og heildarfjöldi íbúða er 30.
Heimilt er að vera með verslun (hverfisverslun) á neðstu hæð hússins.
Bílastæði skulu vera 1 fyrir einstaklingsherbergi og 1.5 fyrir hverja íbúð 50-80m2 að stærð en 2 bílastæði á íbúð þar yfir.
Bílastæði verði norðan húss samkv. uppdrætti.
Sameiginlegt leiksvæði er sunnan húss.
Hámarksnýtingarhlutfall (brúttóflatarmál byggingarinnar deilt með lóðarstærð) lóðarinnar er 0.6.
Tillöguuppdrættir munu liggja frammi í þjónustuanddyri Akureyrarbæjar, Geislagötu 9, 1. hæð, næstu 6 vikur frá birtingu þessarar auglýsingar, þ.e. til miðvikudagsins 27. september 2006, svo að þeir sem þess óska geti kynnt sér tillöguna og gert við athugasemdir.
Smelltu hér til þess að skoða tillöguna á pdf formi.
Frestur til að gera athugasemdir við tillöguna rennur út kl. 16.00 miðvikudaginn 27. september 2006 og skal athugasemdum skilað til Umhverfisdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
11. ágúst 2006.
Skipulags- og byggingarfulltrúi Akureyrarbæjar.
Smelltu hér til þess að sjá myndina stærri á pdf- formi.
|
https://www.akureyri.is/is/frettir/haskolinn-a-akureyri-tillaga-ad-breytingu-a-deiliskipulagi
|
Háskólinn á Akureyri, tillaga að breytingu á deiliskipulagi
Bæjarstjórn Akureyrar auglýsir hér með tillögu að breytingu á deiliskipulagi lóðar Háskólans á Akureyri skv. 25. grein skipulags- og byggingarlaga nr. 73/1997 m.s.b.
Tillagan fjallar um að ákvæði á reit B verði breytt eftirfarandi:
Byggingarreitur fyrir Rannsóknarhús lengist til austurs um uþb. 12 m.
Hámarks byggingarmagn á reitnum verði 9500 m2 í stað 7500 m2.
Fjöldi bílastæða verði 239 í stað 187.
Önnur ákvæði gildandi deiliskipulags breytast ekki.
Tillöguuppdráttur mun hanga uppi almenningi til sýnis í þjónustuanddyri Akureyrarbæjar, Geislagötu 9, 1. hæð, næstu 6 vikur frá birtingu þessarar auglýsingar, þ.e. til föstudagsins 2. ágúst 2006, svo að þeir sem þess óska geti kynnt sér tillöguna og gert við hana athugasemdir.
Tillöguna má einnig skoða hér á pdf formi.
Frestur til að gera athugasemdir við tillöguna rennur út kl. 16.00 miðvikudaginn 2. ágúst 2006 og skal athugasemdum skilað til Umhverfisdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við tillöguna innan þessa frests telst vera henni samþykkur.
Skipulags- og byggingarfulltrúi Akureyrarbæjar.
|
https://www.akureyri.is/is/frettir/abendingar-um-fallega-garda-2
|
Ábendingar um fallega garða
Tækni og umhverfissvið Akureyrarbæjar – umhverfisráð óskar eftir ábendingum frá bæjarbúum um góðan árangur í fegrun og hirðingu bæjarins.
Á Akureyrarvöku, þann 26. ágúst, mun dómnefnd veita viðurkenningar fyrir góðan árangur í eftirfarandi flokkum:
Flokkur nýrri garða.
Flokkur eldri garða.
Flokkur raðhúsa/fjölbýlishúsa.
Flokkur fyrirtækja.
Flokkur stofnana.
Fyrirmyndar gata bæjarins.
Sérstaklega verður horft til hönnunar, frágangs lóðar/athafnasvæðis, viðhalds, hirðingar, umgengni, fjölbreytilegs plöntuvals, aðlaðandi götumyndar o.fl.
Ef þurfa þykir getur dómnefnd ákveðið önnur áhersluatriði en fyrr eru nefnd og veitt viðurkenningar samkvæmt því.
Dómnefnd ákveður hversu margar viðurkenningar eru veittar í hverjum flokki. Heimilt er að fella niður úthlutun viðurkenningar í einstökum flokkum, ef sýnt þykir að enginn standist ofangreindar viðmiðanir
Tekið er á móti ábendingum í netfangi verkefnastjóra umhverfismála, (Jón Birgir Gunnlaugsson), [email protected] frá 16. ágúst til og með 21. ágúst og í þjónustuanddyri Akureyrarbæjar í síma 460-1000.
Myndin er af einum þeirra fallegu garða sem tilnefnd voru til verðlauna árið 2005.
|
https://www.akureyri.is/is/frettir/pmt-foreldrafaerni-2
|
PMT - foreldrafærni
Fyrsta grunnmenntunarnámskeiðið í PMT-FORELDRAFÆRNI hefst á Akureyri miðvikudaginn 16. ágúst og er haldið í Rósenborg-Möguleikamiðstöð.
PMT – foreldrafærni, “Parent Management Training” hefur það meginmarkmið að fyrirbyggja alvarlega hegðunarerfiðleika og taka markvisst á hegðun barna með aðferðum PMT. PMT aðferðin skilar mestu ef unnt er að grípa inn í snemma og hefur þannig mikið forvarnargildi.
PMT- grunnmenntun er ætluð fagfólki sem sinnir ráðgjöf fyrir uppalendur og /eða vinnu með börnum. Markmiðið er að efla færni þessara fagstétta í ráðgjöf vegna hegðunar og kenna helstu verkfæri og aðferðir PMT.
Innleiðsla á SMT-SKÓLAFÆRNI, eða “jákvæðum stuðningi við hegðun nemenda” er jafnframt að fara af stað. SMT er hliðstæð aðferð og PMT, þar sem lögð er áhersla á að koma í veg fyrir og draga úr hegðunarvanda með því að kenna og þjálfa félagsfærni, umbuna fyrir æskilega hegðun og samræma viðbrögð starfsfólks gagnvart nemendum sem sýna óæskilega hegðun. Skólar sem munu hefja SMT innleiðslu haustið 2006 eru Oddeyrarskóli og Síðuskóli. Leikskólarnir Lundarsel, Flúðir, Kiðagil, Pálmholt og Holtakot munu einnig byrja innleiðsluferlið haustið 2006.
Að þessu verkefni koma skóladeild, fjölskyldudeild og heilsugæslan, sem öll heyra undir félagssvið. Nánari upplýsingar veitir Þuríður Sigurðardóttir verkefnisstjóri PMT á skóladeild Akureyrarbæjar.
Með því að smella hér má skoða heimasíðu Hafnarfjarðar um PMT foreldrafærni.
|
https://www.akureyri.is/is/frettir/sogusigling-a-huna-ii
|
Sögusigling á Húna II
Hvernig væri að skoða Akueyri frá nýju sjónarhorni?
Sögusigling um Eyjafjörð verður farin um borð í eikarbátnum Húna II í dag 16. ágúst og einnig miðvikudaginn 23. ágúst. Lagt verður af stað kl. 19.30 frá Torfunefsbryggju og siglt í um eina og hálfa klukkustund, allt út fyrir mörk bæjarins að útgerðarstöðvunum í Jötunheimum og Þórsnesi.
Leiðsögumaður um borð verður Hörður Geirsson, safnvörður á Minjasafninu á Akureyri, og mun hann rifja upp sögu Akureyrar frá því hún hófst á Sandeyri niður af Búðargili. Skoðaðar verða byggingar og önnur kennileiti í landi, auk þess sem rennt verður fyrir fisk.
Siglingin er ókeypis og veiðistangir verða um borð í bátnum.
|
https://www.akureyri.is/is/frettir/gerum-eitthvad-gott
|
Gerum eitthvað gott
,,Gerum eitthvað gott - gerum það saman” er fjáröflun fyrir munaðarlaus og fötluð börn í Mapútó í Mósambík, Afríku. Fjáröflunin skiptist í nokkrar mismunandi safnanir og á ólík verkefni og mun fyrsta söfnunin verða hluti af Akureyrarvöku í ágúst 2006. Fjáröflunin felst í söfnun á húsgögnum og munum sem verða seld á flóamarkaði sem haldinn verður að Hömrum, í samstarfi við Skátafélagið Klakk, 26. ágúst 2006. Sú söfnun er til styrktar Mutanyana Weru miðstöðinni í Mapútó, sem er miðstöð fyrir börn og unglinga sem eiga engan að. Mörg þessara barna eru fötluð og eiga sér litla lífsvon í hörðum heimi.
Frumkvæðið að söfnuninni er í höndum Margrétar Þóru Einarsdóttur og Guðrúnar Blöndal. Þær hafa alltaf haft mikinn áhuga á þróunarlöndunum en vegna barneigna, náms og vinnu komast þær ekki utan sem stendur til vinnu í hjálparstörfum. Því er eitt helsta inntak ,,Gerum eitthvað gott" það, að venjulegt fólk getur unnið hjálparstarf heima hjá sér. Það þurfi ekki formleg samtök til að afla fjár til uppbyggingar í þróunarlöndunum heldur geti fólk lagt sitt af mörkum á margvíslegan hátt.
Markmið samtakanna er að láta það fjármagn sem safnast renna óskipt til þeirra verkefna sem ætlað er að styrkja. Öll vinna er unnin í sjálfboðavinnu og yfirbygging og umsýsla fjármagns er engin. Marta Einarsdóttir, systir Margrétar og frænka Guðrúnar, starfar hjá Þróunarsamvinnustofnun í Mósambík og er búsett í Mapútó. Hún mun aðstoða við að finna verkefni sem þarft er að styrkja og koma þeim fjármunum sem safnast til skila, sem og fylgja verkefnunum eftir. Þannig fara þeir fjármunir sem safnast milliliðalaust í hendur þess sem úthlutar þeim.
Á Akureyrarvöku laugardaginn 26. ágúst að Hömrum, mun verða heljarinnar flóamarkaður þar sem til sölu verða alls kyns húsgögn, rafmangstæki, lampar og margt margt fleira. Skátatívolí verður á staðnum fyrir börnin, tónlistaratriði af ýmsum toga og sala á veitingum. Allur ágóði rennur til samtakanna ,,Gerum eitthvað gott”.
Ef þú átt muni sem þú vilt gefa vinsamlegast hringdu í síma 466-1113 /865-3494 eða sendu tölvupóst á [email protected]
Hægt er að nálgast upplýsingar um verkefnið og fylgjast með framvindu mála á heimasíðunni www.123.is/gott
Myndin er af börnum sem eiga athvarf í Mutanyana Weru miðstöðinni í Mapútó
|
https://www.akureyri.is/is/frettir/100-fimmtudagstonleikar-jazzklubbs-akureyrar
|
100. fimmtudagstónleikar jazzklúbbs Akureyrar
Jazzklúbbur Akureyrar heldur sína 100. tónleika í kvöld á heitum fimmtudegi í Deiglunni kl. 21.30. Heitir fimmtudagar hófu göngu sína fyrir 11 árum og hafa þeir verið fastur liður á Listasumri síðan þá og hafa margir af færustu tónlistarmönnum heims heimsótt Norðlendinga á vegum klúbbsins.
Helsta driffjöður Heitra fimmtudaga hefur frá upphafi verið Jón Hlöðver Áskelsson og eiga tónlistarunnendur á Akureyri margar ánægjustundir honum að þakka.
Í kvöld mun gítarleikarinn Andrés Þór leika lög af plötunni sinni
"Nýr dagur" ásamt Sigurði Flosasyni-saxófónleikara, Þorgrími Jónssyni bassaleikara og Scott McLemore trommuleikara.
Miðaverð er aðeins 1.000,- kr. og mun Kaffi Karólína sjá um veitingar.
|
https://www.akureyri.is/is/frettir/upphaf-skolastarfs
|
Upphaf skólastarfs
Við upphaf skólaársins 2006-2007 munu u.þ.b. 2600 nemendur setjast á skólabekk á Akureyri. Nemendurnir eiga að koma í skólana mánudaginn 21. ágúst. n.k. sem hér segir.
Lundarskóli, Oddeyrarskóli, Síðuskóli, Glerárskóli, Giljaskóli og Hlíðarskóli
Nemendur í 2., 3. og 4. bekk klukkan 9.00.
Nemendur í 5., 6. og 7. bekk klukkan 10.00.
Nemendur í 8., 9. og 10. bekk klukkan 11.00.
Sérdeild Giljaskóla – Nemendur mæti klukkan 09.00
Hlíðarskóli – Drengja- og stúlknadeild mæti klukkan 9.00
Skjöldur- Nemendur mæti kukkan 11.00
Nemendur Brekkuskóla verða boðaðir sérstaklega til viðtals við umsjónarkennara bréflega.
Grunnskólinn í Hrísey verður settur þann 23. ágúst n.k. kl. 17.00
Nemendur sem hefja nám í 1. bekk verða boðaðir sérstaklega með bréfi til viðtals í skólunum ásamt aðstandendum sínum.
Foreldrar eru hvattir til að koma með börnum sínum fyrsta skóladaginn.
|
https://www.akureyri.is/is/frettir/sidasta-songvaka-sumarsins
|
Síðasta söngvaka sumarsins
Hvernig væri að bregða sér í söngferðalag í tali og tónum í viðeigandi umgjörð Minjasafnskirkjunnar.
Í ferðalaginu eru áheyrendur leiddir í tali og tónum um íslenska tónlistarsögu frá miðöldum til okkar daga. Efnisskráin er afar fjölbreytt og spannar allt frá dróttkvæðum miðalda til söngva og þjóðlaga frá nítjándu og tuttugustu öld.
Fram að 20. öld er íslensk tónlistarsaga nær einvörðungu saga söngs, og sá söngur var nátengdur orðsins list sem ávallt hefur verið þungamiðja íslenskrar menningar. Öðruvísi gat tónlistin varla verið þar sem nær engin hljóðfæri voru til í landinu. Efniviður til að smíða hljóðfæri var enginn né heldur fjármunir til að kaupa þau. Ekki var heldur til stétt hefðarfólks hér á landi, líkt og í útlöndum, sem hélt uppi hljómsveitum og hljóðfæraleikurum.
Minjasafnið á Akureyri hefur boðið upp á söngvökur síðan 1994 og hafa þær hafa vakið verðskuldaða athygli enda hvergi hægt að finna skemmtidagskrá af þessum toga.
Þessi síðasta söngvaka sumarsins verður haldin laugardaginn 19. ágúst kl. 20.30 í Minjasafnskirkjunni við Aðalstræti.
Flytjendur eru þau Hjörleifur Hjartarson og Íris Ólöf Sigurjónsdóttir.
Aðgangseyrir er kr. 1000.
|
https://www.akureyri.is/is/frettir/operutonleikar-undir-berum-himni-a-akureyrarvoku
|
Óperutónleikar undir berum himni á Akureyrarvöku
Sinfóníuhljómsveit Norðurlands mun leika óperutónlist í Listagilinu á Akureyrarvöku laugardaginn 26. ágúst. Reist verður stórt svið neðst í götunni við Hótel KEA þar sem hljómsveitin verður staðsett ásamt einvala liði söngvara.
Áhorfendur munu svo nýta kirkjutröppurnar og Listagilið sjálft sem áhorfendasvæði. Það er fyrirtækið BM Vallá sem býður upp á þennan stórkostlega viðburð í tilefni af 60 ára afmæli fyrirtækisins. Sömu tónleikar verða á Klambratúninu á Menningarnótt og eru þeir stærsti einstaki viðburður hátíðarinnar.
Undirbúningur Akureyrarvöku stendur nú sem hæst og stefnir í þá glæsilegustu hingað til. Hún verður að venju sett í upplýstum Lystigarðinum á föstudagskvöldi og á laugardeginum rekur hver viðburðurinn annan, smáir jafnt sem stórir, víðs vegar um bæinn. Sem dæmi má nefna að Benni Hemm Hemm mun láta ljós sitt skína, Ráðhústorgið verður tyrft, sýnd verða verk þeirra sem tilnefndir eru til hinna Íslensku sjónlistaverðlauna í Listasafni Akureyrar, “Bitið í skjaldarrendur” sýning á verðlaunagripum þjóðþekktra einstaklingar, margt fleira.
Lokatriði hátíðarinnar, punkturinn yfir i-ið, verður með þeim hætti að safnast verður saman við gömlu kartöflugeymslurnar í Listagilinu og gengið fylktu liði niður á Ráðhústorg þar sem saman koma: tíska, tónlist, leiklist og þrumur og eldingar.
Dagskráin verður nánar kynnt í næstu viku og mun birtast í heild sinni hér á akureyri.is.
|
https://www.akureyri.is/is/frettir/ungmenni-a-umhverfisthingi
|
Ungmenni á umhverfisþingi
Þrjú ungmenni frá Akureyri lögðu af stað á föstudagsmorgun til Khanty-Mansiysk í Rússland þar sem þau taka þátt í umhverfisþingi ungs fólks - Youth Eco Forum 2006, sem hófst í dag og stendur út alla vikuna. Þingið er haldið á vegum Northern Forum samtakanna sem Akureyrarbær á aðild að. Sams konar þing var haldið á Akureyri í ágúst í fyrra og árið 2004 fóru þátttakendur frá Akureyri til Hokkaido í Japan.
Á umhverfisþingunum koma saman ungmenni frá ríkjum og borgum á norðurhveli jarðar og ræða og fræðast um ýmsa þætti umhverfismála. Í lok þingsins í Khanty- Mansiysk verður síðan gengið frá lokasamþykkt sem afhent er bæjar- og fylkisstjórnum á heimaslóðum þátttakenda og komið á framfæri við ríkistjórnir, alþjóðasamtök og fjölmiðla.
Þáttakendurnir frá Akureyri eru Marta S. Róbertsdóttir, Guðrún Sigfúsdóttir og Ólafur Evert Gunnarsson. Ásamt þeim á myndinni er Ingunn Helga Bjarnadóttir, (önnur til vinstri), verkefnastjóri hjá Akureryarbæ og fararstjóri ungmennanna.
Nánari upplýsingar um þingið má finna á heimsíðu NF samtakanna: www.northernforum.org
|
https://www.akureyri.is/is/frettir/mikid-um-ad-vera-hja-la
|
Mikið um að vera hjá LA
Færri komust að en vildu á Litlu hryllingsbúðina í vor og vegna fjölda áskorana hefur tekist að bæta við örfáum aukasýningum í byrjun september. Einungis verður sýnt í þrjár helgar og því takmarkað magn miða í boði. Sala er hafin og miðarnir rjúka út. Áhugasamir eru því hvattir til þess að hafa hröð handtök og tryggja sér miða.
Í byrjun október verður farið í sérstaka leikhúsferð til London, mekku leiklistar í Evrópu. Flogið verður beint frá Akureyrarflugvelli á fimmtudegi 5. okt og komið til baka á sunnudegi. Gist verður á Radison SAS hótelinu í hjarta borgarinnar. Farið verður á tvær leiksýningar í London og einnig býðst þátttakendum að fara í leiðsöguferð um London. Hópurinn fer saman út að borða eitt kvöldið og að auki fá allir nægan tíma til að kynna sér London á eigin spýtur. Ferðin er skipulögð af Expressferðum í samstarfi við LA en leiðsögumaður í leikhúsferðinni verður Magnús Geir Þórðarson, leikhússtjóri LA.
Bókanir og nánari upplýsingar um ferðina er í síma 5 900 100 og á vef Expressferða, www.expressferdir.is Athugið að kortagestir LA fá 5.000 kr afslátt af ferðunum.
Síðasta leikár var sögulegt hjá LA og aldrei hafa fleiri gestir sótt sýningar vetrarins. Í þessari viku verður dagskrá leikársins 2006-2007 kynnt og er fjölbreyttum, spennandi og kraftmiklum leikhúsvetri lofað.
|
https://www.akureyri.is/is/frettir/sidasta-sogusigling-sumarsins
|
Síðasta sögusigling sumarsins
Bátur Iðnaðarsafnsins á Akureyri, Húni II, fór með fullfermi af áhugafólki um sögu Akureyrar síðastliðinn miðvikudag. Siglingar bátsins hafa verið fjölsóttar og hafa nokkur hundruð manns siglt með bátnum í sumar og á annað þúsund skoðað Húna II sem liggur við Torfunefsbryggju.
Hollvinir Húna II og Minjasafnið á Akureyri hafa í samstarfi við Landsbanka Íslands boðið upp á ókeypis sögusiglingar á miðvikudagskvöldum í ágúst. Margir þekkja sögugöngur safnsins um gömul bæjarhverfi á Akureyri, og nú bætist við sögusigling um Pollinn.
Hörður Geirsson safnvörður verður leiðsögumaður um borð. Rifjuð verður upp saga Akureyrar sem hófst á Sandeyri niður af Búðargilinu. Skoðaðar verða byggingar og önnur kennileiti í landi. Á eftir verður hægt að renna fyrir fisk. Siglingin tekur um einn og hálfan tíma.
Síðasta sögusigling sumarsins er í kvöld, miðvikudagskvöldið 23. ágúst kl. 19.30.
Siglt er frá Torfunefsbryggju í miðbænum.
Siglingin er ókeypis og veiðistangir eru um borð. Allir eru velkomnir.
|
https://www.akureyri.is/is/frettir/akureyrarvaka-2008
|
Akureyrarvaka 2006
Laugardaginn 26. ágúst verður haldin Akureyrarvaka, afmælishátíð Akureyrarbæjar og lokahátíð Listasumars 2006. Margir leggja lóð sín á vogarskálarnar til þess að Akureyrarvaka verði að veruleika og eru fjölmargir viðburðir komnir á dagskrána. Enn sem fyrr er hún hin glæsilegasta í alla staði og ættu allir, ungir sem aldnir, að finna eitthvað við sitt hæfi.
Hátíðin verður sett í rökkurró í Lystigarðinum, föstudagskvöldið 25. ágúst kl. 20.30. Þar mun Sigrún Björk Jakobsdóttir forseti bæjarstjórnar setja hátíðina og alls kyns ævintýri og list verða á hverju strái. Hátíðin heldur svo áfram með afar fjölbreyttri dagskrá allan laugardaginn og fram á nótt.
Meðal viðburða á laugardeginum eru fjölbreyttar listsýningar víðs vegar um bæinn, gjörningar og aðrar uppákomur, garðsölur, sprelltívolí, andlitsmálun, íþróttaviðburðir, tónlist af öllu tagi, syngjandi blómabörn, danskennsla, heilgrillað naut á teini, siglingar fyrir börn, sögugöngur og fjölmargt fleira.
Um kvöldið verður einnig margt um að vera og er þar stærsti viðburðurinn Óperutónleikar Sinfóníuhljómsveitar Norðurlands sem fluttir verða í Listagilinu undir berum himni.
Lokaatriði Akureyrarvöku mun fara fram á Ráðhústorginu að þessu sinni. Gengið verður fylktu liði frá gömlu kartöflugeymslunum (nú Kollgáta) kl. 22.30, niður Gilið og inn göngugötuna á torgið græna, sem verður tyrft í tilefni dagsins. Frúin í Hamborg, Kristján Ingimarsson, Karlakór Akureyrar – Geysir og aðilar Hárskera- og Hárgreiðslumeistara Norðurlands koma fram.Ævintýraleg blanda tísku, látbragðs, kórsöngs og sprenginga. Það eru KEA og Norðurorka sem styðja uppátækið.
Dagskrá Akureyrarvöku má finna hér
|
https://www.akureyri.is/is/frettir/kraftmikid-leikar-framundan-hja-la
|
Kraftmikið leikár framundan hjá LA
Leikfélag Akureyrar kynnir með stolti dagskrá leikársins 2006-2007. Áfram er unnið eftir sömu stefnu og sérstök áhersla lögð á að ná ekki síður til yngri leikhúsgesta en þeirra sem eldri eru.
Sem fyrr einbeitir leikhúsið sér að uppsetningu nútímaverka og verða frumsýnd tvö ný erlend verk, Herra Kolbert og Svartur köttur, en þau eiga það sameiginlegt að hafa vakið athygli og hlotið lof gagnrýnenda þar sem þau hafa verið sýnd. Stærsta frumsýning vetrarins er á nýju íslensku leikriti sem Þorvaldur Þorsteinsson hefur skrifað fyrir leikhúsið og nefnist Lífið – notkunarreglur. Leiksýningin er samstarfsverkefni við Nemendaleikhús leiklistardeildar Listaháskólans og mun Kjartan Ragnarsson leikstýra. Fyrir yngstu kynslóðina verður boðið upp á nýja og ferska uppsetningu á Karíusi og Baktusi.
Sýningar frá fyrri árum og gestasýningar
Auk fjögurra nýrra frumsýninga verður boðið upp á fjórar aðrar leiksýningar auk fjölbreytilegrar annarrar starfsemi. Má þá nefna að Akureyringurinn Kristján Ingimarsson hefur á undanförnum árum ferðast um allan heim að sýna gamanleik sinn Mike Attack. Verkið verður sýnt á vegum LA á Akureyri í október. Getur hljóðnemi fengið fullnægingu? Já auðvitað það þarf bara að strjúka honum fram og til baka í statífinu og þá ískrar hann af ánægju. Verkið verður sýnt í Rýminu í október.
Í maí mun LA taka á móti gestasýningu. Sú nýbreytni er nú viðhöfð að í stað þess að ákveða fyrirfram hvaða sýning verður á boðstólum verður ákvörðun ekki tekin fyrr en síðar í vetur þegar flestar frumsýningar vetrarins hafa verið frumsýndar. Þannig stefnir LA að því að bjóða upp á það nýjasta og ferskasta og það sem við teljum mest spennandi fyrir leikhúsgesti norðan heiða. Stefnt er að því að þetta verði fastur liður í starfseminni og kallast óvissuferð í leikhúsið.
Unga fólkið – mikil fjölgun í hópi yngri leikhúsgesta
Á síðustu tveimur árum hefur mikil áhersla verið lögð á að laða nýja og yngri leikhúsgesti að leikhúsinu. Hefur verkefnaval og val á listamönnum tekið mið af því. Að auki tók LA og Landsbankinn upp samstarf fyrir tveimur árum til að vinna sameiginlega að þessu marki. Landsbankinn greiðir nú eins og síðustu tvö ár, niður áskriftarkort fyrir námsmenn og alla sem eru yngri en 25 ára. Með þessu á að vera tryggt að allir geti “verið flottir á því” og verið fastagestir í leikhúsinu. Er skemmst frá því að segja að fjöldi yngri leikhúsgesta hefur margfaldast á tímabilinu og nú er meðalaldur kortagesta og almennra leikhúsgesta hjá LA undir 35 árum, sem er mjög óvenjulegt í leikhúsum í Evrópu og hér á landi. Verð á áskriftarkorti sem gildir á fjórar sýningar nú er aðeins 3.950 kr.
LA stendur fyrir ýmissi annarri starfsemi sem beint er að unga fólkinu. Reglulega er boðið upp á opin leiklistarnámskeið, við tökum á móti skólum, leikskólum og hópum í heimsóknir í leikhúsið og síðast en ekki síst stendur LA fyrir valgreinakennslu í leiklist í samstarfi við Grunnskóla Akureyrar. Valgreinakennslan hófst sem tilraunaverkefni fyrir tveimur árum en hefur nú fest sig í sessi. Nemendur geta þá valið leiklist sem valgrein og koma í leikhúsið einu sinni í viku í heilt misseri. Þar eru þau frædd um lífið í leikhúsinu og ferlið frá leikriti á blaði að sýningu á sviði.
100 ára afmæli Samkomuhússins
Leikhúsið á Akureyri, Samkomuhúsið var vígt 23. desember 1906 og fyrsta sýningin í húsinu var 20. janúar 1907. Sérstök hátíðarfrumsýning verður á leikritinu Svörtum ketti af þessu tilefni akkúrat 100 árum eftir fyrstu frumsýningu í húsinu. Fleira verður gert til hátíðarbrigða en meðal annars verður efnt til leiklesturs á Ævintýri á gönguför sem var fyrsta sýningin í húsinu. Miðaverð verður það sama og fyrir 100 árum, 75 aurar í sal og 25 aurar á svölum.
Áskriftarkort
Að venju býður LA upp á áskriftarkort. Þrjár sýningar eru fastar í kortinu, Herra Kolbert, Svartur köttur og Lífið – notkunarreglur. Sem fjórðu sýningu í kortum geta korthafar valið milli hinna fimm sýninga vetrarins, Karíus og Baktus, Mike Attack, Ausa Steinberg og Óvissuferð. Verð áskriftarkortsins er 7.900 kr en Landsbankinn niðurgreiðir áskriftarkort fyrir námsmenn og alla yngri en 25 ára. Þeim býðst kortið því á hálfvirði og greiða aðeins 3.950 kr fyrir fjórar sýningar.
|
https://www.akureyri.is/is/frettir/malthing-i-deiglunni
|
Málþing í Deiglunni
Félag áhugafólks um heimspeki á Akureyri og Háskólinn á Akureyri minnast þess með málþingi í Deiglunni á Akureyri föstudaginn 25. ágúst kl. 14.00 - 16.00, að í maí á þessu ári voru 200 ár liðin frá fæðingu heimspekingsins John Stuart Mill. Mill er þekkastur fyrir að vera annar meginhöfunda nytjastefnu í siðfræði og fyrir þátttöku í baráttu fyrir auknum réttindum kvenna.
Í Deiglunni munu heimspekingarnir Salvör Nordal, forstöðumaður Siðfræðistofnunar, Kristján Kristjánsson prófessor í heimspeki við Háskólann á Akureyri og Mikael M. Karlsson, prófessor við Háskóla Íslands og Háskólann á Akureyri, flytja erindi. Erindi Salvarar nefnist: "Um kúgun kvenna", erindi Kristjáns heitir: "Réttlæti, verðskuldun og hamingja" og erindi Mikaels: "Er nýfrjálshyggja í anda Johns Stuarts Mill?"
Tilgangur málþingsins er m.a. að varpa ljósi á erindi Mills við okkar samtíð og hve vel kenningar hans hafi elst og hvernig þær falla að ýmsum þáttum mannlífsins.
Umræður að loknum erindum. Allir eru velkomnir, aðgangur er án endurgjalds og boðið verður upp á kaffi.
|
https://www.akureyri.is/is/frettir/fegurstu-gardarnir-2006
|
Fegurstu garðarnir 2006
Við setningu Akureyrarvöku í Lystigarðinum í kvöld, föstudagskvöldið 25. ágúst kl. 20.30, mun umhverfisráð veita viðurkenningar fyrir fallega garða. Eftir að hafa skoðað ábendingar frá almenningi valdi dómnefnd 5 garða sem hljóta viðurkenningu.
Í dómnefnd voru:
Jóhann Thorarensen garðyrkjufræðingur
Björgvin Steindórsson forstöðumaður Lystigarðsins
Guðrún Björgvinsdóttir garðyrkjufræðingur
Jón Birgir Gunnlaugsson verkefnastjóri umhverfismála
Þeir garðar sem fá þetta árið viðurkenningu umhverfisráð fyrir fallega garða eru við Tjarnartún 9, Miðteig 1, Suðurbyggð 12, Urðargil 5 og Sunnuhlíð 23c.
Hér má sjá myndir af görðunum fimm og umfjöllun um hvern þeirra.
Tjarnartún 9
Eigandi Hjördís Jónsdóttir
Nýgerður garður þar sem hönnun hefur tekist vel hjá ungum, nýútskrifuðum garðyrkjufræðingum, þeim Hákoni og Helga. Í hellulögnum eru skemmtilegar náttúrulegar bogalínur sem hlykkjast í gegn um garðinn vestan og sunnan hússins. Sunnan húss er hellulagt stórt fuglabað. Gróður er þegar mikill og fjölbreyttur og eru tré og runnar þar í aðalhlutverki. Má t.d. benda á snækórónu, purpurasóp og þó nokkuð er af rósategundum. Allur frágangur til fyrirmyndar en þess ber að geta að lóðin er ekki fullkláruð, enn á t.d. eftir að ganga frá garðlýsingu sem kemur með haustinu.
Miðteigur 1
Eigendur Kristín Jónsdóttir og Lárus Sverrisson.
Nýlegur, afar snotur og vel hirtur garður. Fjölbreytni tegunda er mikil og góð blanda af trjám, runnum, fjölæringum og sumarblómum. T.d. má þarna sjá blóðbeyki og suðræn eplatré sem barnabörnin komu til. Sólpallur er frumlegur, úr timbri með gegnsæjum efri hluta og gróðursett er bæði utan og innan skjólveggja.
Matjurtahornið er veglegt og kennir þar ýmissa grasa.
Fláavandamál til norðurs og austurs eru leyst með því að gróðursetja ýmisskonar gróður í brekkuna og ber þar mest á víðitegundum.
Suðurbyggð 12
Eigendur Þorsteinn Kristjánsson og Þórey Ólafsdóttir
Gamall, gróinn, vel hirtur og mjög snyrtilegur garður. Mikil áhersla lögð á eigin ræktun og rækta eigendur öll sín blóm í litlu gróðurhúsi á baklóð. Á baklóð er einnig veglegur matjurtagarður. Stæðilegar rósir eru sunnan við húsið, furur og greni á framlóð og fallegt birki á baklóð. Aðkoma skemmtileg, römmuð inn með fjölæringabeðum sem krydduð eru með sumarblómum. Í heildina fjölbreyttur og fallegur garður sem ber áhuga og natni eigenda fagurt vitni.
Urðargil 5
Eigendur Kristín Sigtryggsdóttir og Karl Jónsson
Snyrtileg aðkoma þar sem plöntur í kerjum setja svip sinn á umhverfið. Benda má sérstaklega á sorptunnulausn sem er svo snyrtilega framkvæmd að engum dytti í hug að um slíkt væri að ræða. Sunnan við hús eru snyrtileg timburker og klifurgrindur í malarbeði, haganlega fyrirkomið í tiltölulega litlu rými. Vestan við húsið er falleg verönd, matjurtagarður í norðausturhorni en á flötum eru beð af ýmsum stærðum og gerðum með fjölbreyttum gróðri. Allur frágangur til fyrirmyndar og viðhald einnig. Taka má fram að allt er hannað og smíðað af eigendum sjálfum.
Sunnuhlíð 23c
Eigendur Halldór Óttarsson og Lovísa Guðjónsdóttir
Mjög snyrtileg og falleg baklóð sem eigendur eiga allan heiður af. Falleg verönd á jarðhæð sem tengist garðinum. Framan við hana og út á lóð eru beð með blönduðum gróðri þar sem rósir og ýmsir lágvaxnir runnar eru í meirihluta og bryddað með sumarblómum. Allt viðhald til fyrirmyndar, góður kantskurður, klippingar, sláttur og hreinsun beða.
Gætu aðrir eigendur blokkaríbúða bæjarins tekið þetta sér til fyrirmyndar.
|
https://www.akureyri.is/is/frettir/akureyrarvaka-hefst-i-kvold-1
|
Akureyrarvaka hefst í kvöld
Listasumar hefur staðið yfir í 10 vikur og er þetta í 14. skipti sem bæjarbúar og gestir þeirra njóta þess. Listasumarið er kvatt með pompi og prakt með setningu Akureyrarvöku í Lystigarðinum kl. 20.30 í kvöld.
Á morgun, laugardaginn 26. ágúst verður fjöldi viðburða, sýninga og skemmtana í boði, jafnt fyrir unga sem aldna.
Við hvetjum fólk til þess að kynna sér dagskrána og njóta Akureyrarvökunnar.
Smelltu hér til þess að skoða dagskrána.
Þessar myndir voru teknar á Akureyrarvöku 2005
|
https://www.akureyri.is/is/frettir/frabaer-akureyrarvaka
|
Frábær Akureyrarvaka
Akureyrarvaka sem haldin var á laugardaginn tókst í flesta staði frábærlega. Þátttaka var alls staðar mikil og aðstandendur einstakra viðburða himinsælir. Yfir daginn dreifðist mannfjöldinn nokkuð um bæinn enda fjölbreytt atriði í boði víða, m.a. við útivistarsvæðið á Hömrum en þar þurfti um tíma að stýra umferð, svo mikill var áhuginn. Eftir því sem dró nær kvöldinu tók fólk að safnast saman í miðbænum og talið er að um 5 þúsund manns hafi hlýtt á óperutónleika Sinfóníuhljómsveitar Norðurlands í Listagilinu.
Þátttaka í skrúðgöngu niður gilið var góð en hún hélt inn á Ráðhústorg þar sem óborganlegt lokaatriði fór fram. Á svipuðum tíma voru um 300 manns í draugagöngu Minjasafnsins á Akureyri og Leikfélags Akureyrar, sem má hafa til marks um hve margir voru á ferli. Stemmingin í bænum var einstaklega glaðleg og ljúf og að sögn lögreglunnar á Akureyri var laugardagsnóttin friðsæl og góð frá þeirra bæjardyrum séð.
Hér meðfylgjandi eru myndir sem segja meira flest orð.
Þrjár neðstu myndir: Skapti Hallgrímsson
|
https://www.akureyri.is/is/frettir/draugaganga-a-akureyrarvoku
|
Draugaganga á Akureyrarvöku
Hin árlega Draugaganga Minjasafninsins á Akureyri og Leikfélags Akureyrar tókst mjög vel á Akureyrarvökunni síðastliðið laugardagskvöld. Þátttakendur að þessu sinni voru 300. Urðu þeir varir við ærslagang drauga í Aðalstrætinu og draugasögur voru lesnar við mikinn áhuga viðstaddra. Á meðfylgjandi mynd er Þór Sigurðsson að fara með draugasögu fyrir framan Gamla spítalann "Gudmands minde" og áheyrendur viðbúnir hinu versta!
Kokhraustir unglingar, börn og harðgert fullorðið fólk hafði gaman af og mátti sjá þau hörfa vegna óhljóða og ófrýnilegra ásjónu afturgangana og brjálæðislegra hlátursrokna innan úr limgerðum.
Ljósmynd: Hörður Geirsson.
|
Subsets and Splits
No community queries yet
The top public SQL queries from the community will appear here once available.